Штатдаги бухгалтер ёки аутсорсинг: қайси бири яхши | NORMA.UZ\nШтатдаги бухгалтер ёки аутсорсинг: қайси бири яхши\nБухгалтерия ҳисобини қандай ташкил қилган маъқулроқ? Аутсорсингга берибми? Бухгалтер ёллабми? Бу масалалар тадбиркорлар учун бошқотирма мисоли. Эксперт ёрдамида «тарафдор» ва «қаршилар» фикрини солиштириб кўришни таклиф этамиз.\nБухгалтерия хизматлари бозорида 12 йилдан ортиқ фаолият юритаётган «Баланс плюс» компанияси муассиси ва директори Ольга Игамратова norma.uz порталида ўз фикрларини баён қилди. Профессионаллик даражасини ушлаб туриш учун ёлланма бош бухгалтер ёки молиявий директор бўлиб ишлайди.\nАутсорсинг: «тарафдор» ва «қаршилар»\n«Илгари аутсорсинг шартларида бухгалтерия ҳисобини юритиш хизматлари нима эканлигини мижозларга тушунтиришга тўғри келар эди. Ташкилотда бундай ёндашув афзал эканлигини тушунтиришга ҳаракат қилар эдим. Ҳуқуқий далиллар келтирардим: хизмат кўрсатувчи компаниянинг қонунга мувофиқ буюртмачи олдидаги масъулияти; шартномадаги хизматга оид маълумотларни ошкор этмаслик ҳақидаги банд; бирдан ҳаммасини ташлаб кетишга, мижозга хизмат кўрсатишни рад этишга йўл қўймаслик.\nВақт ўтиши билан мен аутсорсингда «бухгалтерлик компанияси учун фойдали» ва «мижоз учун сифатли» каби тушунчалар бир-бирига зид эканлигини кўрдим. Аутсорсер компаниялар кадрлар борасида катта муаммоларга тўқнаш келмоқдалар. Юқори малакали тажрибали бухгалтерларга яхши ҳақ тўлаш керак, бу эса компания хизматларининг рақобатбардошлигига путур етказади. Ёш ходимларнинг малакасини ошириш билан шуғулланиш фойда бермайди: улар тажриба орттиргач, бошқа юқорироқ ҳақ тўланадиган ишга кетиб қоладилар.\nҲақиқат шундан иборатки, кўпгина ҳолатларда аутсорсинг стартаплар ва микробизнес учун фойдалироқ ҳисобланади.\nБизнинг компаниямизда доимо мукаммалликка интиладилар. Шу боис аутсорсинг шартларида хизмат кўрсатишдан воз кечиб, ташқи сифат назорати бўлимига ўхшаш бошқарув ҳисоби, харажатларни оптималлаштириш ва бухгалтерия ҳисобини биргаликда олиб боришга қарор қилдик.\nФаол ривожланиш учун танлов\nБухгалтерни ишга олиш ва бухгалтерия ҳисоби сифатини назорат қилишни йўлга қўйиш энг мақбул усул ҳисобланади.\nСифат назоратини эътибордан четда қолдириб бўлмайди, чунки ҳатто тажрибали бухгалтер ҳам хато қилиши мумкин. Бухгалтерия ҳар қандай ташкилотдаги энг машаққатли меҳнат жабҳаси ҳисобланади. Бу иш тез-тез ўзгариб турадиган бир талай нормалар ва қоидаларни бажариш зарурати билан боғлиқдир.\nСифат назорати корхона мутахассиси ва ёлланма ходим томонидан амалга оширилиши мумкин. Ички назоратнинг камчилиги шундаки, эксперт компания ходимлари орасидан танланади. У билан ҳамкасблари ва раҳбари ўртасида боғлиқлик мавжуд бўлади. Шундай вазиятлар бўладики, у ниманидир яширишни афзал кўради. Ташқи маслаҳатчи корхонада рўй берадиган жараёнларга боғлиқ бўлмайди, шу боис барчасини очиқ-ойдин айтади.\nБухгалтерия ҳисоби соҳасидаги аудиторлар, солиқ маслаҳатчилари, экспертлар ташқи назорат хизматларини кўрсатишлари мумкин.\nБухгалтерга яхши шароит яратинг\nБухгалтерни танлашга жиддий эътибор қаратинг. Резюме ва тавсия хатларининг ўзи билан чекланиб қолманг. Бўш лавозимга номзодларни тестдан ўтказинг. Ҳар бирини умумий профессионаллик даражаси ва компаниянгиз талаблари нуқтаи назаридан баҳоланг. Бунда сизга кадрлар бўйича агентликлар ёрдам беради. Интернет-сервисдан фойдаланиш мумкин. Масалан, Вir.uz Ўзбекистонда ишлаб чиқилган ва маҳаллий қонунчиликка асосланган илк ресурс ҳисобланади.\nЯхши таъминланган бухгалтер яхши ишлайди. Бухгалтерни рағбатлантириш, малакасини ошириш учун курсларга ҳақ тўлаш, касбига оид адабиётлар, ихтисослаштириш газета ва журналлар билан таъминлаб туриш лозим».


Бош саҳифа / Янгиликлар / Бошқарма хабарлари / Банкротлик соҳасида 2019 йил давомида олиб борилган ишлар сарҳисоби\nЎтган давр мобайнида 2018 йилдан тугатилмай 2019 йилга ўтган 101 та корхонадан 92 таси давлат рўйхатидан чиқарилиб, 9 та хўжалик-юритувчи субъектларда тугатишга доир иш юритиш тугатилган. Шунингдек, 2019 йилда "банкрот" деб топилган корхоналардан 376 таси давлат рўйхатидан чиқарилиб, 6 та хўжалик-юритувчи субъектларда тугатишга доир иш юритиш тугатилган.\nСамарқанд шаҳридаги “Самарқанд ободончилиги” МЧЖ Самарқанд шаҳар иқтисодий судининг 2018 йил 16 майдаги 4-1401-1801/716-сонли қарорига асосан “банкрот” деб топилган.\nСамарқанд шаҳар иқтисодий судининг 2019 йил 05 августдаги ажримига ҳамда Самарқанд шаҳар давлат хизматлари марказининг 2019 йил 12 августдаги 113-Қ-сонли қарорига мувофиқ “Самарқанд ободончилиги” МЧЖ давлат рўйхатидан чиқарилган.\nЖомбой туманидаги “Булоқбоши ЖТП” МЧЖ Жомбой туманлараро иқтисодий судининг 2018 йил 25 июлдаги 4-1404-1802/1359-сонли қарорига асосан “банкрот” деб топилган.\nЖомбой туманлараро иқтисодий судининг 2019 йил 20 июндаги ажримига ҳамда Жомбой туман давлат хизматлари марказининг 2019 йил 21 июндаги 13-сонли қарорига мувофиқ “Булоқбоши ЖТП” МЧЖ давлат рўйхатидан чиқарилган.\nУргут туманидаги "Ургут Янги буюм бозори" қурилиш дирекцияси Тайлоқ туманлараро иқтисодий судининг 10.05.2019 4-1405-1902/941сонли қарорига асосан “банкрот” деб топилган.\nБугунги кунда корхонага тегишли бўлган мол-мулкларни баҳолаш ишлари олиб борилмоқда. Шу билан бирга, кредиторлар томонидан корхонага тегишли бўлган мол-мулкларни, кейинчалик Ургут буюм бозори инфратузилмасига қўшиш билан, Ургут туман ҳокимлигига ўтказиш масаласи кўриб чиқилмоқда.\nСамарқанд шаҳридаги “Siyob Sharob Savdo” ИБУК Самарқанд шаҳар иқтисодий судининг 2019 йил 7 июндаги 4-1401-1903/877-сонли қарорига асосан “банкрот” деб топилган.\nҚарздор номида бўлган қимматли қоғозлар белгиланган тартибда сотилган бўлиб, корхонани давлат рўйхатидан чиқариш бўйича тегишли ишлар амалга оширилмоқда.\nСамарқанд шаҳридаги “Алпомиш” МЧЖ Самарқанд шаҳар иқтисодий судининг 2019 йил 10 июндаги 4-1401-1903/729-сонли қарорига асосан “банкрот” деб топилган.\nҲозирда жамиятга тегишли қимматли қоғозларни сотиш ҳамда дебиторлик қарзларни ундириш бўйича тегишли ишлар олиб борилмоқда.\nБулунғур туманидаги “Булунғур Сулаймон Хомит” фермер хўжалиги Жомбой туманлараро иқтисодий судининг 2019 йил 10 июндаги қарорига асосан “банкрот” деб топилган.\nБугунги кунда фермер хўжалигининг мол-мулклари “Е-IJRO AUKSION“ ягона электрон савдо майдончаси орқали аукцион савдоларига чиқарилган бўлиб, савдолар жорий йилнинг 2020 йил 10 январ куни бўлиб ўтади.\nКиритилган вақти: 08/01/2020 20:46; Кўрилганлиги: 22\nМатериал манзили: http://samdavaktiv.uz/news/boshqarma-xabarlari/bankrotlik-sohasida-2019-yil-davomida-olib-olib-borilgan-ishlar-sarhisobi\nЧоп этилган вақт: 24/01/2020 10:14


Шавкат Мирзиёевнинг биринчи нутқи: у нимани исташини айтди! – Mazmun.Uz\nEng Sara Yangiliklar\tЯнгиликлар\nБу – қизиқ!\nШавкат Мирзиёевнинг биринчи нутқи: у нимани исташини айтди!\nот designer · 05.12.2016\nШавкат Мирзиёев Ўзэкспомарказ павильонларининг бирида тўпланган ЎзЛиДеП фаоллари олдида сўзга чиқди, деб хабар қилмоқда Sputnik мухбири.\nСоат 16:00 да МСК раиси Мирзо-Улуғбек Абдусаломов телеэфир орқали сўзга чиқиб Ўзбекистон халқига миннатдорчилик билдирди ва сайловда қонунбузарликлар бўлмаганини ва аҳолининг сайловларда фаол иштирок этганини хабар қилди. Шундан кейин Ўзбекистон президенти сайлови натижалари эълон қилинди. Шавкат Мирзиёев 88,61% овоз тўплади деган сўзлардан кейин залда гулдурос олқишлар жаранглади. Кейин янги сайланган Ўзбекистон президенти Шавкат МИрзиёев рус ва ўзбек тилларида сўзга чиқди.\n“Сайлов улкан сиёсий фаоллик билан бўлиб ўтди. Ўтган 25 йил давомида кўплаб ишлар амалга оширилди, биз кўплаб муваффақиятларга эришдик. Мени қўллаб-қувватлаган Ўзбекистон халқига миннатдорлигимни билдираман. Сайловларни юқори савияда ташкил қилишда ёрдам берган Марказий Сайлов комиссиясига, Округ ва участка сайлов комиссияларининг аъзоларига, уларга кўмак берган барча барча фуқаролик жамиятларига, айниқса Ўзбекистон Либерал-демократик партияси ва бошқа сиёсий партиялар фаолларига, катта раҳмат айтишга ижозат бергайсизлар. Ундан ташқари 40 мамлакатдан келган 600дан ортиқ халқаро кузатувчиларга ҳам уларнинг Ўзбекистон сиёсий ҳаётига ўзгаришларига бўлган жиддий эътиборлари учун чексиз миннатдорчилик билдираман. Азиз ватандошлар, ҳаммангиз яхши хабардорсизлар, республикамиз ҳудуда сайловчилар вакиллари билан бўлиб ўтган учрашувларда, мен жамиятимиз ҳаётининг сиёсий, ижтимоий ва иқтисодий соҳаларида амалга оширилиши керак бўлган кенг кўламли ишлар дастурини эълон қилдим. Ушбу дастурий ислҳотлар шубҳасиз мамлакатимиз тараққиётини янги босқичга олиб чиқишга хизмат қилади. Ватанимиз ривожи ҳамда халқимиз фаравонлигини таъминлаш учун бу ишларни биз сизлар билан биргаликда албатта амалга оширамиз, ишонинг шундай бўлади. Сўзимнинг охирида яна бир бор кўп миллатли халқимизга таъзим қилиб, билдирган ишончларингиз ва қўллаб-қувватлашингиз учун барчангизга чексиз миннатдорчилик билдираман. Барчангизга доим омад, оилавий бахт, саодат ва фаровонлик тилайман. Сизларнинг олдингизда бир нарсани яна бир бор такрорламоқчиман — Худои Таолло бундай катта лавозимни халқ олдида синов учун беради. Бу синов ҳаммамиз ва мен учун ҳам катта синов. Шунинг учун, мен яна бир марта, тик қараб, элим ва халқим олдида бир нарсани айтмоқчиман. Менинг қайси қишлоқдан чиқиб бу ерга келишим, қаерларда қандай вазифаларда ишлаганим, кўп қиррали, ўта машаққатли вазифаларни бажарганим, 27 йил мухтарам Ислом Абдуғаниевичнинг ёнларида ишлаб, бу ерга келишдан маъсулиятимни, жавобгарлигимни — ҳаммасини тўғри тушунаман. Марказий Сайлов комиссиямиз раислари хабар қилган 88% овозни мана шундай оғир вақтда олиш мумкин. Бу нимадан далолат беради? Одамларимиз нимагадир ишонаяпти, одамларимиз ниманидир кутаяпти. Ушбу вазиятда мен ушбу ишончни, маъсулиятни ўз бўйнимга олиб, бир нарсани айтмоқчиман: албатта бу жуда мураккаб маъсулият, лекин мен учун жонажон халқимга, ватанимга, сизларга хизмат қилиш — бу жуда катта саодатдир, ҳаётимда шундан бўлак ниятим, истагим бошқа ҳеч нарса йўқ. Аввалломбор, мана шу синовдан, оёғим, шахсан менинг оёғим, ердн узилмасдан, секинлик билан, ақа-бақа ташламасдан, жуда кўп машаққатларни кўрган халқимиз истак-ниятларини, армонларини амалга ошириш. Халқ блан, сизлар билан бамаслаҳат амалга ошириш. Одамлар кўп нарсани кутаяпти, бугунги берилган овоз, мана шундай натижалар — бу одамларнинг келажакка ишониб, юртимиздаги тинчлик осойишталикни мустаҳкамлашга бўлган катта ишончи ва умидлари белгисидир. Оддий оиланинг тинчлиги ва осойишталиги — бу энг катта бахт. Муҳтарам биринчи президентимиз эришган энг катта натижалари — тинчлик, осойишталик, дунё ҳамжамияти олдидаги Ўзбекистон ўрни, ҳилпираган Ўзбекистон байроғи бўлди. Мана бугун ҳаммангиз кўриб турибсизлар, 40та мамлакатдан 600га яқин кузатувчилар келиб сайловни кузатишди. Биз, истиқлол йилларида Ўзбекистон нимага эришди, деган синовдан ўтдик. Биз буни ҳали сезмаяпмиз, лекин бугунги натижалар шундан далолат бермоқда. Мен бир нарса истайман: сизларнинг, бутун халқимизнинг бахтли кунларингизни кўриш, жонажон ватанимизнинг ҳар бир оиласи рози бўлиб яшасин. Сизларни рози қилиш учун бутун вужудим, бутун борлиғим билан ҳаракат қилиш — менинг энг катта ниятим ва умидим ва мақсадим. Яна бир марта катта раҳмат сизларга”, — деб сўзини якунлади Мирзиёев.\nВперед Юлдуз Усмонова 7 декабрда концерт берадими?\nНазад Расман! Шавкат Миромонович Мирзиёев — Ўзбекистон Республикасининг иккинчи президенти\nЭнг кўп ўқилганлар\tШАРМАНДАЛИК +18. ШАҲЗОДА МАТЧОНОВА НЕГА БУНДАЙ РАСВО ТАРЗДА СУРАТГА ТУШДИ? (фото)\t21958 0 23.12.2016\tСелфидан беҳаёликкача: Зарина Низомиддинова нега бундай суратга тушди? (фото)\t16213 0 26.10.2016\tИслом Каримов ҳақида ҳайдовчиси айтган ҳақиқат\t15646 0 08.09.2016\tШавкат Миромонович Мирзиёевнинг оила аъзолари билан тўлиқ танишинг (фото).\t9996 0 28.01.2017\tОтасининг хонанда Шаҳзодага уйланаётганини эшитган Лола бунга қандай муносабат билдирган?\t9353 0 05.02.2017\tШок! Шаҳзода Матчонова яна “кўз кўрса уяладиган” аҳволда! (фото)\t8783 0 26.02.2017\t“Зуҳра Солиева Зокир Очилдиевга турмушга чиқди”\t7872 0 03.02.2017\tДоллар нархи 7000 дан ошди. Маълум бўлишича, бунинг сабаби…\t7291 0 03.03.2017\tПутиннинг асл ниятини фош этишди. Қойил-е!\t6075 0 28.02.2017\tШов-шув: Бош Вазирга эр сўраб мурожаат қилишгани ёлғон экан\t5001 0 22.11.2016\tТавсия қиламиз!\nИслом Каримов ҳақида ҳайдовчиси айтган ҳақиқат\tШАРМАНДАЛИК +18. ШАҲЗОДА МАТЧОНОВА НЕГА БУНДАЙ РАСВО ТАРЗДА СУРАТГА ТУШДИ? (фото)\tСелфидан беҳаёликкача: Зарина Низомиддинова нега бундай суратга тушди? (фото)\tШавкат Миромонович Мирзиёевнинг оила аъзолари билан тўлиқ танишинг (фото).\tОтасининг хонанда Шаҳзодага уйланаётганини эшитган Лола бунга қандай муносабат билдирган?\tАЁЛНИНГ КЎКРАГИНИ УШЛАГАН ЭРКАК ёхуд тиббиётда уят йўқми?\tШок! Шаҳзода Матчонова яна “кўз кўрса уяладиган” аҳволда! (фото)\tШаҳзода Матчонованинг эри ўзидан 5 ёш кичкина, исми ҳам бошқа экан, энг қизиғи эса...\tЮнусободдаги фожиа! Ерости йўлагида содир этилган қотиллик тафсилотлари маълум бўлди!\tАрзон уйларнинг нархи маълум бўлди\tFacebook\tFacebook\nБош саҳифа\tБаркамол авлод спорт ўйинларида машҳур спортчилар\n26 мая, 2017\tЯнгиликлар\tНархлар сўмга ўтишига оз қолди: операторларга сўмли тарифлар ишлаб чиқиш топширилди\n23 мая, 2017\tЯнгиликлар\tЮнусободдаги фожиа! Ерости йўлагида содир этилган қотиллик тафсилотлари маълум бўлди!\n21 мая, 2017\tБош саҳифа\tЎзбек хонандаси Шавкат Мирзиёевга атаб клип олди (видео)\n20 мая, 2017\tБу – қизиқ!\tЎзбекнинг чин ўғлонлари қани? Ёки бекатларда тунаган аёл ҳақида\n20 мая, 2017\tБош саҳифа\tАЁЛНИНГ КЎКРАГИНИ УШЛАГАН ЭРКАК ёхуд тиббиётда уят йўқми?\n20 мая, 2017\tСпорт / Янгиликлар\t«ТЕРМАМИЗНИ ЖЧГА ОЛИБ ЧИҚИШНИНГ ФАҚАТ БИТТА ЙЎЛИ БОР» (футболимиз борасида “аччиққина” фикрлар)\n18 Ноя, 2016\tБу – қизиқ! / Спорт\tФутболчининг қорни ҳам шунча бўлурму ҳай-ҳай (яна Бабаяннинг бир тийинга қиммат “эркатой”лари ҳақида)\n16 Ноя, 2016\tБу – қизиқ!\t“Юлдузча” журийларига очиқ хат: “Болаларга мумтоз ашулаларни куйлама, дейишга ҳаққингиз йўқ!”\n28 Ноя, 2016\tСпорт / Янгиликлар\tМесси: “Реалга ҳам, Роналдуга ҳам тупурдим!”\n20 Ноя, 2016\tБу – қизиқ! / Спорт\tЭл-классико тарихидаги энг тезкор гол муаллифи ким? (видео)\n2 Дек, 2016\tБу – қизиқ! / Шоу бизнес\tШаҳзода Матчонованинг эри ўзидан 5 ёш кичкина, исми ҳам бошқа экан, энг қизиғи эса…\n27 Ноя, 2016\t21°C\tOb-Havo - Toshkent\tValyuta Kursi\tBrothers.Uz\nBog’lanish Uchun:\tManzilimiz : Toshkent shahri\nTelefon : +998 90 168-92-50\nEmail : faqatuz@mail.ru\nWeb : www.faqat.uz\nMazmun.Uz © 2017. Barcha xuquqlar ximoyalangan. Sayt materiallaridan to'liq yoki qisman foydalanganda saytga havola berilishi shart!\nDesigned by Brothers Group


19.08.2019 – Иқтисодий Газета\n24.01.2020 17.01.2020 23.11.2019 28.08.2019 25.08.2019\nAvg 19, 2019 0\nЎзбекистон Республикаси Президенти Шавкат Мирзиёев раислигида 14 август куни мамлакатимизни ижтимоий-иқтисодий ривожлантириш бўйича 2019 йилнинг биринчи ярмида амалга оширилган ишларни муҳокама қилиш ҳамда 9 ой ва йил якуни бўйича…\n1 000 000 000 БУ БОШЛАНИШИ ХОЛОС. АММО…\nЎзбекистон Республикаси бош вазири ўринбосари – молия вазири Жамшид Қўчқоров Осиё инфратузилмавий инвестициялар банки президенти Цзинь Лицюнь билан умумий қиймати 1 миллиард доллардан ортиқ бўлган бир қатор лойиҳаларни муҳокама қилди.\nЎТТИЗ ДАҚИҚАДА МАШИНАЛИ БЎЛАСИЗ. АГАР…\nМамлакатдаги ўнлаб автогигантлар томонидан бир йилда 10 миллионга яқин юзлаб маркадаги машиналар ишлаб чиқарилади. Рақобатнинг ниҳоятда кучлилиги компанияларни мижоз учун сифат ва нарх борасида қаттиқ курашишга мажбур қилади.\nЎзбекистон «Миллий тикланиш» демократик партияси Наманган вилояти кенгаши Чуст туманида «Ҳунарманд» уюшмаси билан ҳамкорликда «Миллий ҳунармандчилик – миллат фахри!» мавзусида очиқ мулоқот ташкил этди.\nРОССИЯ САУДИЯ АРАБИСТОНИДАН ЎТДИ\nРоссия олтин валюта захиралари бўйича Саудия Арабистонини ортда қолдириши мумкин.\nОЛТИН-ВАЛЮТА ЗАХИРАЛАРИМИЗ ҚАНЧА?\nЎзбекистон Республикаси Марказий банки олтин-валюта захиралари тўғрисидаги статистик маълумотларни янгилади.


pfcnavbahor.uz "Навбаҳор" профессионал футбол клубининг расмий сайти Ёшларимиз мағлуб бўлишди\n10.04.2015 20:23\tЁшлар биринчилигининг навбатдаги турида ёшларимиз “Сўғдиёна” жамоаси билан куч синашишди. Дастлабки учта тур якунларига кўра 10 очко жамғарган Жўнашев шогирдларида бу сафар ҳам ғалабани қўлга киритиб мусобақа жадвалидаги мавқеларини янада мустаҳкамлаб олиш имконига эга бўлишарди. Гарчи биринчи бўлимда футболчиларимиз муносиб тарзда тўп суриб, икки тўп фарқи билан олдинга чиқиб олишганди. Расулов ва Алибоевларнинг голларидан ташқари ёшларимизда ҳисобни янада йирик кўринишга келтириб қўйиш имконияти бўлганди. Аммо, вазиятлар голга айлантирилмади. Танаффусдан кейин жиззахликларнинг фаолликлари кўзга ташланди. Дастлаб ҳисобни қисқартиришга эришган меҳмонлар кейинчалик яна икки бор муваффақият қозониб, якунда 3:2 ҳисобидаги ғалабани тантана қилишди. Эътиборли жиҳати “Сўғдиёна” жамоасининг голларига Санжар Риҳсибоев муаллифлик қилди. Риҳсибоев иккита голини жарима зарбасидан кейин нишонлаганлигини ҳам қўшимча қилиш жоиз. Ушбу мағлубиятдан кейин ёшларимиз мусобақа жадвалида олтинчи поғонага тушишга мажбур бўлишди. Жиззахликлар эса мавсум бошидаги қаторасига учралган учта мағлубиятдан кейин дастлабки ғалабани тантана қилишди. “Навбаҳор” – “Сўғдиёна” – 2:3 (2:0). 10 апрел. Тўрақўрғон. “Ёшлик” ўйингоҳи. 131 томошабин.Ҳакамлар: А.Раҳимов – 7,9, Р.Одилов – 8,4, М.Нехочин – 7,7, А.Ражаббаев – 8.Назоратчи – Р.Айтеков.“Навбаҳор”: Н.Ашурматов, А.Умаров (М.Мўминов, 88), О.Ҳалилов, Ҳ.Юнусов, С.Теляков, С.Георгиев (А.Холдоров, 26; Д.Инамов, 58), А.Турғунбаев, М.Расулов, С.Тошпўлатов, И.Алибоев (И.Исмаилов, 77), Т.Кагиров. “Сўғдиёна”: Ш.Абдуллаев, Д.Икромов, Ш.Акбаров (Ф.Абдувалиев, 46), Б.Турсунов (А.Азатов, 63), Б.Қосимов, А.Абдураҳмонов (М.Тошматов, 46), С.Қаҳҳоров (А.Бегимқулов, 63), Ж.Ҳакимов (С.Мелиев, 46), Н.Ибрагимов, С.Риҳсибоев, Ш.Жўрабоев.Голлар: М.Расулов (32), И.Алибоев (36) – С.Риҳсибоев (65,75,86).Огоҳлантиришлар: Ҳ.Юнусов (34), О.Ҳалилов (38), С.Тошпўлатов (83), А.Турғунбоев (88) – М.Тошматов (82), А.Ибрагимов (90+4).Четлатиш: М.Тошматов (86, 2-огоҳлантириш).


Бош саҳифа Ўзбек зиёлилариШароф Бошбеков (1951)\nИстеъдодли драматург Шароф Бошбеков 1951 йили Самарқандда дунёга келган. Дастлаб ҳикоя жанрида ўз истеъдодини синаб кўрган. Бинобарин, унинг «Г» варианти» ҳикояси (1981), «Жумбоқ» (1986), «Ғурур» (1982) каби ҳажвий ҳикоялари юзага келган.\nШундан сўнг унинг кетма-кет ранг-баранг мавзудаги саҳна асарлари яратилди. У «Тушов узган тулпорлар» (1983) ҳамда «Эшик қоққан ким?» (1987) каби комедия, «Қасосли дунё» қисқа метражли фильм сценарийсини ёзди. Шунингдек, «Эски шаҳар гаврошлари» (1988), «Темир хотин» (1989) каби жиддий комедияларни, «Тақдир эшиги» драмасини яратди.\n«Темир хотин» пьесаси адибга катта шуҳрат келтирди. Унда фан-техника ривожи даврида инсон онги, дунёқараши, руҳиятида содир бўлаётган жиддий ўзгаришлар ҳажвий йўсинда умумлаштириб берилган. Адибнинг шу асари асосида кинофильм ҳам яратилди (1990).\nШунингдек, у «Шариф ва Маъриф», «Юзсиз» (1993), «Тилла бола» (1994) каби фильмларнинг сценарийларини ёзишда ҳам иштирок этди. У «Масхарабоз» (1996), «Фарҳод ва Ширин» фильмларининг сценарийсини ёзиш баробарида ўзи режиссёр сифатида ҳам ижод қилди. «Чархпалак» номли 60 лавҳали видеофильмни тайёрлаган. Шунингдек, «Тентак» фаришталар» (1995), «Зўрдан зўр чиқса» (1996) каби саҳна асарларини ёзган.\nУнинг «Темир хотин» асари 1989 йилда Ўзбекистон Ёзувчилар уюшмасининг М. Шайхзода мукофотига лойиқ деб топилди. 1990 йилда эса унга Ҳамза номидаги Республика Давлат мукофоти берилди.\n← Аввалги Аввалги Шуша шаҳридаги бир қатор меъморий обидалар хавф остида\nКейинги → Кейинги: Абдуғафур Расулов. Тилшунослар сардори эди


Дунё кенг, унда миллат-элатлар кўп, ҳар бирининг ўз урф-одати, ўз маданияти ва ҳар бир халқнинг ўзига яраша хослиги бор. Лекин дунёда инсонлар қалбини бирлаштириб турувчи шундай туйғу борки, бу одамларнинг миллатидан, эътиқодидан, маданиятидан қатъи назар, уларни туғилиб ўсган тупроғига ипсиз боғлаб туради. Бу Ватан туйғусидир!\nОна Ватанимиз шу пайтгача қанча-қанча зулм ва ситамларни кўрди. Совет даврида алдамчи шиорлар остида бизларнинг оталаримизни хорлашди, ўтмиши йўқ қолоқ деб хорлашди, оналаримизни устидан кулишди, маданиятсиз, деб ҳақоратлашди.\nМусулмон киши Аллоҳ таоло уни ер юзини обод қилиш учун ўзига ўринбосар қилиб қўйганини ҳис қилганидан ватанига муҳаббат қўяди ва ер юзини обод қилишлик унинг бурчи эканлигини яхши билади. Алло= таоло Қуръони каримда: “У сизларни ердан пайдо қилди ва унга (ерга) сизни ободлиги учун қўйди”.\nАллоҳга ҳамдлар бўлсинки, юртимиз тинч, халқимиз фаровон ҳаётгузаронлик қилмоқда. Пайғамбаримиз (с.а.в.) ҳадисларининг бирида марҳамат қилиб: “Аллоҳ таоло бандага каттами, кичикми бир неъмат берса ва банда унинг шукронаси учун “Аллоҳга ҳамд бўлсин” деса, шунда у ўша неъматдан ҳам афзалроқ нарсага эришган бўлади”, — деганлар.\nPrevious Post:АХЛОҚ ЖАМИЯТ ҲОДИСАСИДИР\nNext Post:ХАЁНИ – УНУТМАЙЛИК


Шавкат Мирзиёев - «Буни уддалай олмаган ҳоким менга керак эмас» - XABAR.ORG\nШавкат Мирзиёев — «Буни уддалай олмаган ҳоким менга керак эмас»\nШавкат Мирзиёев 21 декабрь куни ер ҳисоби ва давлат кадастрларини тўлиқ шакллантириш, соҳага рақамли технологияларни жорий этиш масалалари юзасидан ўтказган йиғилишда ер балансини тўғри тасарруф этиш масалалари ҳақида гапирди. Бу ҳақда президент матбуот котиби Шерзод Асадов хабар қилди.\nТаъкидланишича, Асака ва Шаҳрихон туманларида ўтказилган хатловда 74 мингта хонадоннинг (жами хонадонларнинг 65 фоизи) ер ажратиш қарори йўқлиги, 4,5 мингтаси (4 фоиз) муҳофаза зоналарда қурилгани маълум бўлган. Ушбу туманлар ер балансида аҳоли пункти ерлари 2 минг гектар деб кўрсатилган бўлса-да, ҳақиқатда 10 минг гектар ерлар уй-жой билан банд бўлиб турибди.\nШу муносабат билан келгуси йил якунига қадар 6 миллионта кўчмас мулк объектларини хонадонбай хатловдан ўтказиш топширилган. Бунда ҳар бир маҳалладаги ҳоким ёрдамчилари ўз ҳудудидаги ҳолатни таҳлил қилиб, кадастр идораларига беради.\n«Ер балансини тўғри юритиш, ерни асраб-авайлаш ҳокимларнинг конституциявий мажбурияти ва асосий вазифасидир. Буни уддалай олмайдиган ҳоким менга керак эмас», — деган давлат раҳбари.\nТопшириқлар ижросини самарали ташкил этиш мақсадида кадастр идораларининг моддий-техник базасини яхшилаш зарурлиги айтиб ўтилган.\nҚайд этилишича, бугунги кунда кадастр идоралари томонидан фойдаланилаётган геодезия ўлчов ускуналарининг асосий қисми маънан эскирган, фойдалана бошлангани 20 йилдан ошган.\nМавжуд 50 та геодезия станциялари иқтисодий фаол ҳудудларнинг атиги 50 фоизини қамраган — 12 миллион гектар. Барча ҳудудларни тўлиқ қамраб олиш учун қўшимча 80 та станция зарур.\nКамила Гимандинованинг сири (видео)\nЎзбекистонда декабрь ойида аҳолининг айрим тоифаларига 800 минг сўмдан пул тарқатилади


2016 йил бошидан бери Ўрта Ер денгизида 2,5 мингдан ортиқ муҳожир чўкиб кетган\n16:18 / 01.06.2016\nБуюк Британиянинг Daily Mail нашри миграция органларига таянган ҳолда ёзишича, 2016 йил январидан буён Ўрта Ер дингизида 2,5 мингдан ортиқ муҳожир чўкиб кетган. Бу рақам ўтган йилнинг шу даврига нисбатан таққослаганда 35 фоизга кўпдир.\nНашрнинг қайд этишича, Туркия билан муҳожирлик келишувига қарамай қочқинлар Европага етиб келиш учун уринишларга барҳам бераётгани йўқ.\nБМТнинг қочқинлар масаласи бўйича комиссари Уильям Шпиндлернинг фикрича, бу рақам кўтарилишда давом этади. Об-ҳаво шароитлари яхшиланиши билан таваккал қилувчилар сони ҳам ошади.\nБундан ташқари, унинг айтишича Ливияда муҳожирларни Европага ноқонуний олиб ўтиш билан шуғулланувчи гуруҳлар ҳам мавжуд. Қочқинлар эса кўпроқ пул топиш илинжида ҳаётларини хавф остига қўйишга ҳам рози бўлишмоқда.


Душанбеликлар кўчада тонг отдирди\nДушанбе шаҳри зилзиладан вайрон бўлиши тўғрисида тарқалган миш-мишлар аҳолини кўчаларда тонг отдиришга мажбур қилди.\nТўққиз баллик ер силкиниши ҳақидаги ваҳимали хабар 9 январдан 10 январга ўтар кечаси душанбеликларни иссиқ уйларидан изғирин кўчага қувиб чиқди. Лекин Душанбе расмийлари одамларни ваҳимага тушмасликлари учун амалий чораларни кўрмади.\nМарказий Осиёнинг бир қатор давлатлари, жумладан, Тожикистонда ҳам 9 ва 12 январ кунлари 9 балли зилзила юз бериши, бунинг натижасида Душанбе шаҳри вайрон бўлиши мумкинлигига оид миш-мишлар туфайли минглаб тожикистонликлар кўчаларда тонг отдирдилар.\n- Энди кўзим уйқуга кетган экан, маҳалла раисимиз ҳар бир хона эшигини тақиллатиб кўчага чиқишимизни, чунки 9 баллик зилзила бўлишини айтди. Мана кеч соат 12 дан буён кўчадамиз,- дейди Маъруф исмли йигит.\nУнинг қўшниси Озод эса маҳалла раиси бу хабарни Тожикистон давлат телевидениясининг “Ахбор” дастуридан эшитганини билдирди:\n- Мен ишда эдим, бу гапдан хабарим йўқ эди. Домкомимиз “Ахбор”да шундай хабар қилишди, деди. Чиқмасак ҳам бўлмайди. Ҳозир шаҳардаги биноларнинг бирортаси 9 баллик зилзилага чидамайди,- дейди Озод.\nЎйдан кўчага қочиб чиққанлар қўл телефонлари орқали таниш-билишларига сим қоқиб, уларни ҳам огоҳлантиришарди. Кўпчилик эса яқинлари айни вақтда қаердалиги билан қизиқарди.\nӮзбекистоннинг Сурхандарё вилотидан Душанбега ўқиш учун келган Мавлудахон бу хабарни ижара берган аёлнинг Москвадаги ӯғлидан эшитганини ва шунинг учун ҳам ҳаво жуда совуқ бўлишига қарамай тонгача кўчада жон сақлашга чиққанини айтади:\n- Шу аёлнинг Москвадаги ўғли хабар берди. Ҳаво совуқ , ҳамма кўчага чиқинг , деди. Ноилож чиқдим,- дейди ўзбекистонлик фуқаро.\nШундай қилиб ҳаво ҳар кунгидан совуҳ бўлишига қарамай, 10 январ эрталаб соат бешга қадар одамлар уйига қайтишни истамасди. Аниқроғи кӯп қаватли биноларга яқинлашишдан қўриқишарди.\nЕнгил машинаси бор оилалар бола-чақаси билан қишлоқдаги яқинларининг уйига кета бошлашди.\nБиз ҳам қишлоқдагиларнинг вазъияти билан қизиқдик.\nДушанбе атрофидаги Рудаки тумани фуқароси Қундузой гапиради:\n-Телевизордан эшитганми, аниғини билмайман, лекин ҳамма зилзила бўлади. деб кўчага чиқиб олган,-дейди уй ҳовлисидан телефонда гаплашган суҳбатдош.\nТожикистоннинг Афғонистон билан чегарадош бўлган Панж туманида яшовчи Саломатхон гапради:\n- Зилзила соат бирда бўлар экан, деган хабар тарқалди . Соатга қарасак бир ярим бўлибди. Оббо, ҳозир зилзила бўлиб қолмасайди, деган ваҳима билан апил-тапил кийиниб кўчага чиқдик. Мана, соат тўрт бўлди, зилзиладан дарак йўқ,-деди Саломатхон.\nЗилзила ҳақида ким ва қачон хабар тарқатди?\nБу тахминлар қанчалик асосли?\nШу савол билан Тожикистон фавқулотда ҳолатлар қўмитаси ва Душанбе шаҳар ҳокимлигига қўнғироқ қилдик. Аммо афсуски уринишларимиз натижа бермади.\nМатбуот анжуманларида бу ташкилотлар кеча кундузлик ахборот марказига эгалигини айтиб келсалар-да, телефон гўшагини ҳеч ким кўтармади. Яна ким билсин улар ҳам зилзила ваҳимасида кўчага отланишгандир.\nАйрим суҳбатдошларимиз шундай ваҳимали соатларда ҳукумат расмийлари халқни тинчлантирмаганидан норози бўлдилар.\nУлардан бири агар борди-ю кутилаётган фожеа юз бергудек бўлса, ҳукуматдан умуман ёрдам бўлмаслигига ишончи комил эканини таъкидлар экан мана шундай дейди:\n- Чунки менинг уйимни сел босган эди. Бирон бир ташкилот менга ёрдам бермади. Келиб бир марта рўйхатга олиди-ю шу билан гуму-гумдон йўқолиб кетди. Зилзила бўлса ҳам шу-да.\nАнна шундай бесарамжонликда тегишли ташкилотлар ҳамда ҳуқуқ тартибот ходимларининг халқ ёнида бӯлмаганидан фойдаланган айрим гуруҳлар фуқаролар уйларини тунаб кетгани ҳақидаги хабарлар ҳам йўқ эмас.\nСуҳбатдошларимизнинг айримлари шу кунларда Ҳисор туманинг Шарора қишлоғида юз берган зилзилага 20 йил бўлишини ҳам эслаб ўтдилар.\nБу қишлоқда рўй берган зилзила оқибатида фақатгина бешикдаги бир чақалоққина омон қолган эди. Қишлоқнинг қолган аҳолиси нобуд бўлганди.\nТожикистоннинг Ҳойит туманида рўй берган ва дунёдаги энг кучли ер силкиниши экани айтилаётган фожеага эса бу йил роса 60 йил тўлади.\nЎшанда Ҳойит ва унинг атрофидаги ўнлаб қишлоқлар ер тагида қолган, 40 мингдан ортиқ киши қурбон бўлиб, юзлаб кишилар бедарак йўқолган эди.\nТожикистон зилзилашунослик маркази мутахасислари мамлакатда ўша фожеанинг қайта такрорланишини кўплаб марта эътироф этганлари бугун аксарият тожикистонликлар дилида ваҳималарнинг кучайишига сабаб бўлиб турибди.\nФожиали ӯтган зилзилаларнинг қайтарилиши хавфи бугун Ӯзбекистонда ҳам мавжуд дейди бу мамлакат Фанлар академияси механика ва сейсмик иншоотларни мустаҳкамлаш институти катта илмий ходими Машраб Ахмедов:\n- Хавф шундан иборатки 1866 йил 26 апрелида Тошкентда қаттиқ ер қимирлаган. 8 балдан ошиқ бўлган, архив материалларда ёзилишича.\nШу нарса юз йилдан кейин яна қайтарилди 1966 йил26 апрелда Тошкентда зилзила бўлди. Шу юз йил орасида яна 287 та зилзила бўлган. Аммо 1868, 1887 йиллардаги зилзилалар қуввати 8 балдан иборат бўлган,- дейди ўзбекистонлик зилзилашунос.\nТожикистон зилзилашунослик маркази масъуллари эса кеча тожикистонликларни ваҳимага солган хабар асоссиз эканини ва бу шунчаки халқ орасида тарқалган ёлғон хабарлигини матбуот орқали маълум қилдилар.\n- Ҳозирга қадар дунёнинг бирор давлатида мутахассислар қачон, қаерда, неча балли зилзила рўй беришини олдиндан айтиб бера олмаган. Бунинг имкони ҳам йўқ,- дейди Тожикистон Фанлар академияси қошидаги сейсмология ва зилзилабардош иншоотлар қуриш маркази директори Жаҳонгир Низомов.


Научная статья : История швейной промышленности - технология, уроки\nНаучная статья : История швейной промышленности\nРазвитие швейной отрасли легкой промышленности обеспечивается главным образом в результате технического перевооружения и реконструкции предприятий, внедрения новых комплексно-механизированных процессов, прогрессивной техники и технологии, использования новых материалов, особенно прокладочных, дальнейшего развития работ по унификации базовых конструкции, контуров деталей одежды для автоматизации технологических процессов.\n«Научная статья : История швейной промышленности»\nТикувчилик саноатининг ривожланиш тарихи\nХасанова Ноила Намозовна\nИлгарилари кийим якка тартибда хонаки тартибда тикилган. Аста-секин кийим тикиш марказлашиб, ательеларда, фабрикаларда тикиладиган булиб, тикувчилик саноати вужудга келди. 1921 йилда 279 тагина тикувчилик корхонаси бор эди. Кейинги йилларга келиб янги корхоналар курилди, эскилари кайта таъмирланди.\nЯнги корхоналарнинг 40 дан ортикроги Урта Осиё ва Кавказ орти республикаларида курилди. Узбекистон худудида саноат куламида махсулот ишлаб чикарувчи бирорта хам тикувчилик корхонаси йук эди. Кийим-кечак кулда ва кичик устахоналарда тикилар эди. Кейинги йилларда Узбекистонда йирик тикувчилик саноати барпо килишга ва уни ривожлантиришга эътибор берилди. 1924 йил Тошкентда «Кизил тонг» тикувчилик фабрикаси ишга туширилди. Улуг Ватан урушигача булган даврда Самарканд, Тошкент, Бухоро, Ургенч, Кукон, Андижонда янги корхоналар курилиб, эскилари кайта таъмирланди. Узбекистон йирик тикувчилик саноати бор республикага айланди.\nУруш йилларида собик СССРнинг Украина, Белоруссия ва бошка худудларидан тикувчилик устахоналари Узбекистон, Козогистон, Урал мамлакатларига кучирилди. Узбекистонда яна Чирчик, Карши, Наманган вилоятларида тикувчилик фабрикалари курилди.\nТикувчилик корхоналари харбий кийим-кечак тикишга утказилди. Шу йиллари хамма тикувчилик корхоналарида мажбурий равишда кийим тикишнинг сифатли технологик курилмаси ишлаб чикилди.\n50-йилларга келиб, эскириб кетган асосий ускуналарнинг 25-30 фоизи янгиланди, махсус машиналар, пресслар ишлатила бошлади. Узбекистонда тикувчилик саноати ишлаб турган корхоналарни янги техника билан кайта куроллантириш хисобига ривожланди. 60-йилларга бориб Тошкентда 3-фабрика (1962), Охунбобоев номли бош кийимлар фабрикаси (1963), Хива тикувчилик фабрикаси (1965) ишга туширилди.\n1986 йил апрелда «Енгил саноатда халк истеъмол товарлари ишлаб чикаришни ривожлантириш ва иктисодий рагбатлантириш хамда иктисодий яхшилаш, бошкарувни такомиллаштириш тугрисида» карор кабул килинди.\nТикувчилик корхоналари малакали кадрлар билан таъминлаш учун 1930 йилдан бошлаб Москва, Киев, Ленинград шахарларида технологик институтлар ва техникумлар очилди. Хозирги пайтда Фаргона политехника институтида, Бухоро озик-овкат ва енгил саноат технологик институтида хам тикувчилик саноати учун кадрлар тайёрланади.\nТикувчилик ишлаб чикаришнинг фан-техника тараккиётини жадаллаштиришда – мехнат унумдорлигини оширишдаги пировард натижага эришишда, ишлаб чикариладиган махсулот сифатини яхшилашда–технология, механизациялаштириш ва автоматлаштириш, ишлаб чикаришни ва мехнатни ташкил этиш сохасида эришилган янги ютукларни жорий килиш йули билан техник кайта куроллантириш асосий роль уйнайди. Булажак буюмнинг сифати ва уни яратилаётганида асос солинади. Кийим ишлаб чикаришни лойихалаётганда фан-техника ва амалий санъатнинг сунгги ютукларидан энг юкори даражада фойдаланилади, кулай композицион ва конструктив ечимлар танлаб олинади. Кийим инсоният моддий маданиятининг элементидир.\nХавфсизлик техникаси мехнат килиш учун хавфсиз шароит яратишга каратилган чора-тадбирлар системасидан иборат.\nТикувчилик корхоналарида ёки устахоналарида машиналарни, пресслар, дазмоллар ва кул асбобларини ишлатаётганда кулга игна кириб кетиши, кулни нимадир кесиб олиши, машиналарнинг айланиб турадиган кисмларини кийим ёки сочни ураб кетиши, дазмол ёки прессларда бирон жой куйиб колиши, тугма ёки игна парчалари учиб юзга тегиши ва хоказолар натижасида ишловчилардан биронтаси жарохатланиб колиши мумкин. Хавфсизлик техникаси коидалари ва шундай нохушликлар ёки бахтсиз ходисаларининг олдини олишга хизмат килади.\nТикувчилик коидалари уч гурухга булинади:\n1. «Кул ва машина жараёнларида ишловчилар куйидагиларга риоя килишлари керак:\n-машиналар, асбоб ва мосламаларнинг ишга яроклилиги текшириб турилади. Иш бошлашдан олдин иш урни саранжомлаб олинади, машина бармокка игна кириб кетишининг олдини оладиган саклагич, юритгич тасма тусиги, машинани ишга тушириш жойларида изоляция бор-йуклиги текширилади ва хоказо;\n-электр симларига ип, латта, симчалар осмаслик лозим, акс холда киска туташув юз бериши мумкин. Симларда нуксон сезилса, дархол электромонтёрларга хабар бериш, очилиб колган симларга кул теккизмаслик керак;\n-тугма кадаш машинасида ишлаганда саклаш экранидан фойдаланиш зарур;\n-нарсаларни ишлаётганда машина устидан узатиш мумкин эмас;\n-электр двигателни учирмасдан машинага мой суриш, уни тозалаш, машина шкивига тасма кийдириш маън этилади;\n-иш урнида асбоблар сочилиб ётмаслиги, кайчи ва иплар машинанинг айланаётган кисмлари ёнига куйилмаслиги керак;\n-иш уринлари орасидаги йулни тусиб куймаслик лозим.\n2. Дазмолловчилар куйидагиларга риоя килишлари керак.\n-иш бошлашдан олдин шнур изоляцияси текшириб курилади;\n-дазмолнинг созлигига ахамият бериш зарур (корпусда киска туташув булса, ишлаётганда кулга салгина игна санчилгандек булади);\n-ишлаётганда шнур дазмолга тегиб турмаслиги керак;\n-дазмолни ута кизиб кетишига йул куймаслик керак;\n-дазмол, рубилник, вилка бузук булса, электромонтёрни чакириш керак.\n3. Прессда ишлайдиганлар куйидагиларга риоя килишлари керак:\n-иш бошлашдан олдин иш урни тайёрлаб олинади, пресснинг ишга яроклилиги текшириб курилади. Бузук прессда ишлаш маън этилади. Прессда ишлаётганда кулни пресс ёстиклари орасида колишидан эхтиёт килинади. Ишлаётган прессни назоратсиз колдириб булмайди. Иш тугугач прессни тухтатиб, иш урнини йигиштириб куйиш керак.\nАвтор: Хасанова Ноила Намозовна\nНомер свидетельства: 511297


Ўзбекистон Республикаси Халқ таълими вазирлигидан маълум қилишларича, таълим муассасалари моддий-техник базасини мустаҳкамлаш мақсадида 2016 йилда 371 мактабда қурилиш-таъмирлаш ишлари амалга оширилди. Шундан 29та умумтаълим маскани янгидан қуриб фойдаланишга топширилган бўлса, 239та мактаб қайтадан реконструкция қилинди, 103та билим маскани капитал таъмирланди.\n2016 йил Болалар спортини ривожлантириш жамғармаси маблағлари ҳисобидан 28та болалар ва ўсмирлар спорт мактабида қуриш, реконструкция қилиш ва мукаммал таъмирлаш ҳамда замонавий спорт анжомлари билан жиҳозлашга эътибор қаратилди. 200дан ортиқ умумтаълим мактабларида спорт заллари қурилиб, замонавий спорт анжомлари ва ускуналари билан таъминланди.\nШунингдек 1 220 умумтаълим мактабини компьютер синфи, интерактив электрон доскалар ва кондиционерлар билан жиҳозлашга эътибор қаратилмоқда. Жорий йилда 286та мактабгача таълим муассасаларини капитал реконструкция қилиш белгиланган бўлиб, уларни мебель, асбоб-ускуналар, ўйинчоқлар ва техник воситалар билан жиҳозлаш бўйича ҳам ишлар олиб борилмоқда.


Тошкентда интеграцион шаҳарсозликка қандай эришиш мумкин? - UzAnalytics\nТошкентда интеграцион шаҳарсозликка қандай эришиш мумкин?\nБугунги кунда Тошкентда рўй бераётган шаҳарсозлик ва режалаштириш лойиҳаларини ноёб ва такрорланмас дейиш қийин. Бу каби улкан режалаштириш ишлари кўплаб шаҳарларда содир бўлган ва бўлмоқда. “Ватандошларни жиддий ташвишга солаётган нарсалар аниқ белгилаб қўйилган қоидалар ва босқичма-босқич жараёнлар, ватандошларнинг мулкий ҳуқуқи таъминланиши ҳамда бу ўзгаришларнинг шаффофлиги ва қонунийлиги масаласидир,” ‒ дейди Тошкент шаҳар хокимлиги ҳузуридаги жамоатчилик кенгаши раиси Ҳикмат Абдураҳмонов[i].\nУнга кўра, Тошкент шаҳарсозлигида Сингапур тажрибаси ижтимоий-маданий, географик, ҳуқуқий ва бошқа жиҳатлардаги фарқлар сабабли қўллаш учун ноқулай, аммо Москва тажрибаси кўл келади, чунки бу икки шаҳар ўртасида умумий ўхшашликлар кўп: инфратузилмаларнинг эскиргани, Совет даврида шаҳарларга оид ҳукумат қарорларининг кўпчилиги марказлашган ҳолда чиқарилгани ва бюрократия, мутахассислар етишмовчилиги, режали иқтисодиёт, коррупция даражаси юқорилиги ва шаффофлик йўқлиги ва ҳк.\nАбдураҳмоновнинг фикрича, Тошкент шаҳар қайта қурилишига тегишли маълумотлар очиқлиги борасида Москава тажрибасидан ҳам ўрнак олиши керак. Яъни Москва мэрияси вебсайтида қурилиш жойлари ҳақида маълумотлар онлайн режимдаги, шунингдек, фойдаланувчиларга ихтиёрий равишда қўшиш ва олиб ташлаш имконини берадиган интерактив лойиҳа мавжуд.\nЎзбекистонда бир қатор меъёрий-ҳуқуқий хужжатлар базасини яратиш ва шаҳарсозлик ҳақида қонун ишлаб чиқилиши лозим. Бу Москва тажрибасида бор. У ерда, тахминан, олти ой ичида бузиладиган уйлар аҳолиси қандай қилиб ва қаерга жойлаштирилиши, нима учун лойиҳа зарурлиги ҳамда инвесторлар ва молиялаштириш масалаларига оид асосий ҳуқуқий база яратилган. Ҳукумат, аҳоли ва инвесторлар орасидаги мувозанатнинг зарурлигини ҳисобга оладиган ҳамда омма учун шаҳар бош режасининг очиқ шаклда мавжудлигини таъминлайдиган ривожланиш режаси тасдиқланган, у 2025 йилга қадар амал қилади.\nМосква мэрияси расмий сайти. Gazeta.uz\nТошкентда эса амал оширилаётган қайта қуриш лойиҳалари сабаб уйлари бузилаётган ватандошларнинг манфаатлари, афсуски, ҳимоя қилинмаяпти. Кўп ҳолларда бузилиш жараёни қонунда белгилаб қўйилган муддатдан олдин амалга оширилаётганини кузатиш мумкин. Бу ҳам етмагандай,, “Tashkent City” каби улкан шаҳарсозлик лойиҳаси пойтахтнинг тарихий қисми маҳаллаларидаги уйлар бузилишига сабаб бўлди. Асрлар давомида у ерда яшаб келаётган ва бир неча авлодларни вояга етказган маҳалла аҳолиси учун бу жуда ғамгин ва ачинарли ҳолатдир. Бундан ташқари, уларга уйларини бўшатиш учун қисқа муддат берилди. “Давлат ва жамоат эҳтиёжлари учун ерни олиб қўйиш билан боғлиқ жисмоний ва юридик шахсларга етказилган зарарни қоплаш тартиби тўғрисидаги низом”нинг 4-моддасига кўра, ватандошларга олти ой муддат ичида хабар берилиши айтилганига қарамай, маҳалла аҳолисига айрим ҳолларда 10 кун муддат берилган[ii].\nЭски маҳалла. Тошкент\nБу борада Тошкент ҳокимлиги ҳукумат ва аҳоли орасида ўзаро мулоқотни йўлга қўйиш ва шаҳарсозликни маҳаллий аҳоли билан келишган ҳолда амалга ошириш учун ўз ёндашувини ўзгартириши, яъни интеграцион ёки инклюзив шаҳарсозлик муҳитини яратиш учун бир неча омилларни кўриб чиқиши зарур. Шулардан бири бошқа шаҳарлар тажрибасини ўрганишдир.\nИжтимоий урбанистика: Медельин\nТошкент Колумбия тажрибасидан ўрнак олса арзийди. Медельин шаҳри 1990 йиллар бошида дунёдаги энг хавфли шаҳардан энг инновацион, қулай ва чиройли шаҳарга айланди. Бунга эришиш учун маҳаллий ҳукумат ва аҳоли бирдамлиги асосий роль ўйнаган эди. Шаҳар мэри Сержио Фажардо ташаббуси билан “ижтимоий шаҳарсозлик” ёки “ижтимоий урбанистика”, яъни social urbanism концепцияси илгари сурилди. “Бизнинг энг гўзал биноларимиз энг камбағал ҳудудларда бўлиши керак,”[iii] дея таъкидлаган эди ўшанда Фажардо. Натижада кўплаб шаҳарсозлик лойиҳалари умумий режага бирлаштирилиб, имконияти чекланган гуруҳлар учун янги ва сифатли ҳаёт яратилди. Шаҳар жамоатчилик институтлари ҳукумат билан бирлашиб, “ижтимоий урбанистика” ғоясини амалга оширишга дадил бел боғлаб, қашшоқлик, гиёҳвандлик каби ижтимоий муаммоларнинг келиб чиқиш сабабларини ўрганган ҳолда, уларни бартараф этишга эришди. Ижтимоий интеграция ва тенгликка эришиш лойиҳанинг асосий мақсадларидан бири эди. Бунинг учун шаҳар маҳаллаларини жонлантиришга қаратилган кўп мақсадли кутубхоналар, мактаблар ва ўқув марказлари, соғлиқни сақлаш ва санъат муассасаларига сармоя киритишга алоҳида эътибор қаратилди. Дизайн ва лойиҳалашнинг барча босқичларида ватандошлар иштироки ва жамоавий бюджетлаштириш йўлга қўйилди. Натижада шаҳар аҳолиси амалга оширилган лойиҳалардан ва ўз шаҳридан фахрланадиган бўлди.\n13-коммуна – Медельиннинг энг камбағал туманларидан бири\nБундан ташқари, Медельин тажрибасида шаҳарсозлик лойиҳаларни амалга оширишда шаҳар аҳолиси фаол қатнашди. Яъни у ерда яшовчи барча шаҳарликлар лойиҳага ҳиссасини қўшиш учун астойдил ҳаракат қилди. Барча шаҳарсозлар, рассомлар, меъморлар, талабалар ва мэрия вакиллари иштирокида ушбу шаҳар бугун такрорланмас жозибага эга бўлди. Бу ерда, ҳукумат сиёсати, маҳаллий ҳокимият очиқлиги, жараёнлар шаффофлиги ва аҳолининг фаоллиги муҳим роль ўйнади. Уларсиз шаҳарнинг бугунги ривожланган ва инновацион ҳолатга эришиши қийин бўлиши тайин эди.\nШаҳарни янгилаш режаси ижтимоий грантларга йўналтирилган фаровонлик эмас, балки ривожланиш ёндашувини кўзлаган, яъни ушбу ривожланиш ёндашуви одамларга, жойларга, иш ўринлари яратишга, ижтимоий-маиший объектлар ва инфратузилмаларга инвестиция киритишга қаратилган эди. Натижада Медельин 2013 йилда “дунёдаги энг инновацион шаҳар” нуфузига эга бўлди.\nХулоса ўрнида шуни айтиш лозимки, Тошкент шаҳарсозлик борасида юқоридаги ёки бошқа ривожланган шаҳарлар тажрибасидан ўрганиши мумкин. Бунинг учун, авваламбор, ҳокимлик шаҳарсозликка ёндашувини ўзгартириши ва уни марказлаштиришдан қочиб, маҳаллийлаштириши зарур. Чунки маҳаллий ҳокимият аҳоли билан яқин муносабатда бўлиб, бирдамликда иш юритсагина, интеграцион шаҳарсозлик ёки ижтимоий урбанистика сари қадам ташланишига умид қилса бўлади. Бундан ташқари, режалаштириш жараёни борасида шаффофликка эришиш ҳамда аҳолини тўлиқ ва аниқ маълумотлар билан таъминлаш ва унинг лойиҳаларда иштирок этиши ва ушбу мавзуда фикр билдиришига имкон яратилиши зарур. Бу ўз ўрнида шаҳарликларнинг уни янгилаш жараёнида иштирок этиш ва фуқаролик фаоллигига бўлган иштиёқини оширади.\n[i]“Какие уроки может извлечь Ташкент из программы реновации Москвы” GazetaUz, Февраль 2019. https://www.gazeta.uz/ru/2019/02/21/renovation-lessons/\n[ii] “Ўзбекистонда миллий брендинг, ижтимоий синфлар ва маданий мерос” Дилмира Матякубова, Cabar.Asia, Апрель, 2019 https://analytics.cabar.asia/en/nation-branding-social-classes-and-cultural-heritage-in-uzbekistan/#_edn2\n[iii] “Шаҳар трансформацияси учун Медельиннинг ижтимоий шаҳарсозлик модели,” https://mg.co.za/article/2014-05-15-citys-social-urbanism-offers-a-model\nУмид сўниб бормоқда: Глобал оптимизм индекси\n«Илҳом» театри ёпилиши мумкин\nКоронавируснинг асл хавфи кўлами қандай?


Оҳангарон чорвачилик ҳудудига айланади\nОҳангарон туманидаги “Абдураҳим ота” масъулияти чекланган жамиятида чорвадорлар учун ўқув-амалий семинар ташкил этилди.\nТуман ҳокими Абдурасул Абдуллаев, ҳоким ўринбосари Тўлқин Тўраев, туман прокурори Иқболжон Қамбаров, соҳа мутахассислари ҳамда ташкил этилаётган чорвачилик комплекси лойиҳалари эгалари иштирок этган тадбирда Вазирлар Маҳкамасининг 2019 йил 23 октябрдаги “Тошкент вилояти Оҳангарон туманида чорвачиликни ривожлантириш тўғрисида”ги қарори асосида амалга оширилаётган ишларнинг аҳволи, иш жараёнидаги камчиликлар ҳақида сўз борди. Ўз вазифасига совуққонлик билан ёндашаётган, ажратилган кредит маблағлари ҳамда ер майдонларидан унумли фойдаланмаётган лойиҳачиларнинг фаолияти танқидий таҳлил этилди.\nСеминар давомида “Абдураҳим ота” МЧЖ томонидан бажарилган ижобий ишлар намуна тарзида намойиш этилиб, лойиҳачилар комплексда амалга оширилаётган қурилиш жараёнлари билан яқиндан танишиш имконига эга бўлишди.\n“Абдураҳим ота” МЧЖ томонидан асосан сутчиликка ихтисослашган чорвачилик комплекси барпо этилаётган бўлиб, лойиҳанинг умумий қиймати 63 миллиард сўмдан иборат. Йилига 6000 тонна сут ва 10 тонна гўшт етиштиришга мўлжалланган мажмуа фойдаланишга топширилгач, 30 дан ортиқ янги иш ўрни яратилади. Лойиҳа учун жами 546 гектар ер майдони ажратилган.\nШунингдек, тадбирда чорвани қишловдан беталафот олиб чиқиш, озуқа базасини яратиш ва сифатли озуқа экинларини экиш юзасидан деҳқончилик соҳаси вакиллари йиғилганларга маълумот беришди. Бундан ташқари, экинларни томчилатиб суғориш тизимини йўлга қўйиш орқали юқори унумдорликка эришиш бўйича мутахассисларнинг чиқишлари тингланди.\nМаълумот ўрнида таъкидлаш лозимки, ҳукуматимизнинг юқорида қайд этилган қарори асосида Оҳангарон туманида 59 500 бошга мўлжалланган 30 та чорвачилик комплекси қурилиши белгиланган бўлиб, шундан 4 500 бошга мўлжалланган 17 та қорамолчилик лойиҳаси, 15 000 бошга мўлжалланган 13 та қўйчилик лойиҳаси амалга оширилади.\nАйни пайтда лойиҳалар доирасида 39 миллиард сўмлик кредитлар ажратилган бўлиб, ҳозирги кунгача 4 968 бош чорва ҳайвонлари келтирилди, шундан 1 049 бош наслли қорамол (Нидерландия, Украина) ва 3 919 бош қўй (Қирғизистон) олиб келинди.


Бразилияда 700 километрлик чақмоқ кузатилди.\nPsys.org нашрининг хабар беришича, «мегачақмоқ» Бразилиянинг жанубий қисмида қайд қилинган. Қўмитада таъкидланишича, бу узунлик АҚШнинг Бостон ва Вашингтон шаҳарлари ёки Лондон ва Швейцариянинг Базел шаҳарлари ўртасидаги масофага тенг. Аввалги рекорд натижа 2 марта кичикроқ бўлган: АҚШнинг Оклаҳома штатида 2007 йил 20 июнда қайд қилинган чақмоқнинг узунлиги 321 кмни ташкил қилган.\nРекорд чақмоқлар ерга яқин орбитадаги сунъий йўлдошлар бортидаги чақмоқларни кузатиш қурилмаси ёрдамида қайд қилинган.\nБундан ташқари, мутахассислар чақмоқ давомийлиги бўйича янги рекорд қайд қилинганини маълум қилишган. Уларнинг таъкидлашича, Аргентинанинг шимолий қисми узра 2019 йил 4 март куни юз берган чақмоқ осмонда 16,73 сония ушланиб турган. Бу борадаги аввалги рекорд 7,74 сонияни ташкил қилиб, 2012 йил 30 августда Франциядаги момақалдироқ вақтида қайд қилинган.\nҚўмита вакили Рэндалл Червенининг таъкидлашича, технологиялар мукаммаллашгани сайин олимлар бундан ҳам каттароқ рекордларни қайд қилишлари мумкин бўлади. Бундай табиат ҳодисалари ҳақидаги маълумотлар эса Бутунжаҳон метеорологик ташкилотининг экстремал об-ҳаво ва иқлим ҳодисалари архивида сақланади.\nКиритилди: 23:11 29.06.2020. Ўқилди: 1148 марта. Фикрлар сони: 0 та.


ЖССТ коронавирусни тарқатувчи асосий айбдорларни эълон қилди - xabar.uz\nЖССТ коронавирусни тарқатувчи асосий айбдорларни эълон...\nЖаҳон соғлиқни сақлаш ташкилотининг (ЖССТ) Европа бюроси маълум қилишича, эмланмаган одамлар COVID-19 нинг асосий тарқатувчиси ҳисобланади.\nЖССТ эмлаш ҳуқуқига эга бўлган барча одамларни тўлиқ курсни ўтишга чақирди.\n«Бу, айниқса, 60 ва ундан катта ёшдагилар, шунингдек, иммунитети заиф кишилар каби гуруҳлар учун жуда муҳимдир», – деб таъкидлади бюро.\nЖССТ вакилининг сўзларига кўра, яқинда ўтказилган тадқиқотлар профилактика чоралари самарадорлигини тасдиқлайди. Хусусан, ниқоб тартиби ва бинолар ҳавосини алмаштириш фойдали, аммо улар бошқа чоралар билан бирга амалга оширилса, самараси ортади.\nЖССТнинг қўшимча қилишича, фуқароларнинг максимал ҳимояси ниқоблардан фойдаланиш, қўл ва нафас олиш аъзолари гигиенаси, масофани сақлаш, биноларни вентиляция қилиш, шунингдек, карантин, изоляция ва коронавирус инфекциясининг олдини олиш ва унга қарши кураш бўйича бир қатор бошқа чора-тадбирлар билан таъминланади.


ФУТБОЛ. Олий лига. Навбатдаги дуранг\nЎтган жума ва якшанба кунлари мамлакатимизнниг саккизта ўйингоҳида футбол бўйича Ўзбекистон чемпионатининг олий лига жамоалари 9-тур учрашувларини ўтказишди. Урганчнинг “Хоразм” жамоаси ўз майдонида Тошкент вилоятининг “Олмалиқ” жамоасини қабул қилди. Олмалиқ шаҳри жамоаси саккиз тур якунига кўра 16 очко жамғарган ҳолда биринчилик жадвалининг тўртинчи поғонасида бораётганди. Урганчликлар эса 11 очко билан еттинчи ўринни эгаллаб туришганди.\nТан олиш жоизки, учрашув бошида меҳмонлар майдон эгаларига нисбатан фаолроқ ҳаракат қилишди. Ўйиннинг 7-дақиқасидаёқ Артурас Фоменконинг узоқ масофадан тепган тўпи Эркин Жабборов қўриқлаётган дарвоза тўсинининг шундоққина устидан ўтиб кетди. Бу майдон эгалари учун огоҳлик қўнғироғи эди, гўё. Афсуски, футболчиларимиз бундан хулоса чиқаришмади. Натижада, орадан ўн беш дақиқа ўтар-ўтмас пойтахт вилояти вакиллари урганчликлар дарвозаси олдида навбатдаги хавфли вазиятни юзага келтиришди. Зоҳир Пиримовнинг ўнг бурчакдан оширган тўпини Шавкат Муллажонов боши билан майдон эгалари дарвозаси томон йўллади. Омадни қарангки, тўп дарвоза тўрининг орқасига тушди. Шундан кейингина “Хоразм” футболчилари жонланишди ва дастлабки хавфли ҳужумни амалга оширишди. Бу 25-дақиқада рўй берди. Абдумажид Тоировнинг олмалиқликлар жарима майдончаси ичига етказиб берган тўпига Рўзим Аҳмедов вақтида етиб бора олмади. Бўлимнинг қолган дақиқаларида ўйин тенг кураш остида ўтди.\nИккинчи бўлим “Хоразм” жамоаси учун омадсиз бошланди. 51-дақиқада тошкентликларнинг латвиялик легионери Артурас Фоменко учрашувда хисобни очишга муваффақ бўлди. Ўнг қанотдан ҳужумга қўшилган Артурас чамаси йигирма метрлар масофадан кутилмаган кучли зарба билан урганчликлар дарвозасини ишғол қилди. Тўп дарвозанинг юқориги чап бурчагидан жой топди. Рости, бундай кучли йўналтирилган тўпни қайтариш ҳар қандай дарвазабоннинг қўлидан келмасди. Шу жиҳатдан, бу ерда Эркин Жабборовни айблаш ноўрин бўларди. Ўтказиб юборилган тўп эса мезбонларни янада чаққон ва шиддатли ҳаракат қилишга ундади. Ўйингоҳга йиғилган минглаб мухлислар “Хоразм” жамоасини тинимсиз қўллаб-қувватлаб туришди. Бундан руҳланган вакилларимиз янада тезкор ўйин намойиш этишди. Ваҳоланки, ушбу натижа шубҳасиз жамоамизни ҳам, мухлисларни ҳам қаноатлантирмасди. Айниқса, ишқибозлар кўз ўнгида мағлубиятга учраш нақадар оғирлигини тасаввур этиш мушкул эмасди. Шунинг учун ҳам урганчликлар бор кучларини қарши ҳужумга сафарбар қилишди. Ниҳоят, урганчлик футболчилар орадаги мувозанатни қайта тиклашди. 67- дақиқада Шерзод Раимжоновнинг ўнг бурчакдан меҳмонлар жарима майдончасига етказиб берган тўпини Сарвар Ибодуллаев чиройли тарзда Юрий Хриенко қўриқлаётган дарвоза тўрига жойлаб қўйди, 1:1. Шундан сўнг, ўйин суръати янада ошди. Қолган дақиқаларда томонлар бир неча маротабадан ҳисобни ошириш имкониятига эга бўлишди. Айниқса, тошкентликларнинг тажрибали ҳужумчиси Бахтиёр Ҳамидуллаевнинг ўзи оз эмас, уч маротаба мезбонлар дарвозасига тўп киритиши мумкин эди. Фақат унинг зарбалари ноаниқ кетди. Учрашув якунланишига беш дақиқача вақт қолганда Абдумажид Тоиров чамаси уч метрдан олмалиқликлар дарвозасига тўп киритиш учун юз фоизлик имкониятни бой берди. Бу вазиятда меҳмонлар дарвозабони жамоасини муқаррар голдан сақлаб қолди. Зарба аниқ бўлганда эди.\nОчиғи, ушбу ўйин хоразмлик мухлислар учун жуда ҳаёжонли кечди. Қолаверса, “Олмалиқ” жамоаси анойилардан эмаслигини тўла исботлади. Нима қилсада, ушбу дуранг жамоамизни тўққизинчи ўринга суриб қўйди.\n“Хоразм” жамоаси навбатдаги учрашувни сафарда ўтказади. Футболчиларимиз 15 май куни Қашқадарё вилоятининг Ғузор шахрида маҳаллий “Шўртан” жамоаси меҳмони бўлишади.\n№ 38 (18552) 13.05.2009 й.


Самарқанд вилояти Ургут туманида яшовчи 26 ёшли шахс маст ҳолда 41 ёшли ҳамқишлоғини мих билан жароҳатлаган. Оқибатда жабрланувчи туман тиббиёт бирлашмасининг жонлантириш бўлимида вафот этган. Бу ҳақда Kun.uz’га Бош прокуратура матбуот котиби Ҳаёт Шамсутдинов маълум қилди.\nҚайд этилишича, 2021 йил 5 июнь куни соат 18:30 ларда Ургут тумани Ғўс қишлоғида жойлашган Етти уйлик маҳалласида яшовчи Б.С. қишлоқ марказида жойлашган тўйхона олдида таниши, шу қишлоқнинг Ўрта гузар маҳалласида яшовчи Ў.О. билан спиртли ичимлик истеъмол қилган маст ҳолатда ўзаро жанжаллашиб қолган. Сўнг, шу атрофда жойлашган хўжалик моллари дўконидан 15 сантиметр узунликдаги михни олиб чиқиб, Ў.О. нинг ўнг кўкрак қисмига бир маротаба санчиб, у ерга йиқилганидан сўнг оёқ ва қўллари билан бош соҳасига зарбалар берган. Оқибатда оғир тан жароҳатлари олган Ў.О. Ургут туман тиббиёт бирлашмасининг жонлантириш бўлимида вафот этган.\nТаъкидланишича, марҳум Ў.О. нинг ўлими сабабларини аниқлаш мақсадида суд-тиббий экспертизаси тайинланган. Мазкур ҳолат юзасидан 2021йил 5 июнь куни Ургут тумани прокуратураси томонидан Б.С. га нисбатан Жиноят кодексининг 97-моддаси 1-қисми билан жиноят иши қўзғатилиб, дастлабки тергов ҳаракатлари олиб борилмоқда. Гумонланувчи Б.С. процессуал тартибда ушланган.


Фойдаси қанча-ю, зарари қанча… — Huquq\nHome / Департамент фаолиятидан / Фойдаси қанча-ю, зарари қанча…\nФойдаси қанча-ю, зарари қанча…\n25.07.2019\tДепартамент фаолиятидан 295\nРайимбек Қаршиев (исм-фамилиялар ўзгартирилган) бинойидек косибчилик билан шуғулланиб юрарди, ҳунарманд эди. Нима жин урди-ю, долларфурушликка «ишқи тушди».\nБошида ишлари юришгандек бўлди, чўнтагига беш-ўн сўм пул тушди. Ўзи каби «ҳожатбарор»лар орасида танилди. Бундан бир муддат ғурурланиб ҳам юрди. Ҳатто Қизилтепа туманидаги савдо марказларидан бирининг ёнини «пакка» қилиб ҳам олди. Аммо, «кўза синар кун» муқаррарлигини ўйламади.\nОдатий кунларнинг бирида ёши 35 лар чамасидаги аёл уни сўраб келиб, ўзини Насиба, дея таништирди.\n— Доллар сотасиз, деб эшитдим… — деди аёл.\n— Ҳа-а… — дея жавоб қилди Райимбек атрофга олазарак қараб олар экан.\n— Менга 2800 доллар керак, — гапида давом этди Насиба. — 100 долларини қанчадан сотасиз?\n— 8500 дан бўляпти…\n— Яхши, унда эртага пулни олиб келаман…\nАёл шундай деганча, хайрлашиб кетди. Эртаси куни айтилган соатда Райимбекнинг ёнига келди.\n— Ҳозирча ёнимда 800 доллар бор, холос, — деди Райимбек Насиба 24 миллион сўм пул олиб келганини билгач. — Бугун пулнинг ҳаммасини менга қолдириб кетаверинг. Эртага долларнинг қолганини олиб келиб бераман.\nНасиба рози бўлди. Райимбек эса шу атрофдаги дўкон ичига кириб, аёлдаги пулни санаб олди. Сўнгра бу пулларни ўзига қарашли омборхонага олиб кириб, беркитиб чиқди.\nУ эндигина 800 АҚШ долларини Насибага берган ҳам эди, қаршисида пайдо бўлган ҳуқуқни муҳофаза қилувчи орган ходимларини кўриб, «эсхонаси чиқиб кетди». Чўнтагидаги 40 АҚШ долларни ҳам холислар гувоҳлигида уларга тутқазди…\nАввал тергов, кейин суд… Райимбек Қаршиев жиноят ишлари бўйича Конимех туман судининг ҳукми билан энг кам ойлик иш ҳақининг 40 баробари, яъни саккиз миллион бир юз тўққиз минг икки юз сўм миқдорида жарима жазосига тортилди. Худо билади, у бу «соҳа» ортидан шунча фойда кўрдими-йўқми…\nЭгри иш ана шундай ташвишу муаммога рўбарў қилиши тайин.\nДепартаментнинг Навоий вилоят бошқармаси инспектори


Россиянинг Сахалин вилоятидаги қор циклони совуқ шамоллар ва бўрон олиб келди (фото) | Dunyo News | Дунё янгиликлари. Ўзбекистон ва дунёдаги барча янгиликлар. Сўнги хабарлар. Сўнги янгиликлар\nРоссиянинг Сахалин вилоятидаги қор циклони совуқ шамоллар ва бўрон олиб келди (фото)\nРоссиянинг Сахалин вилоятидаги қор цикло...\n09:50 / 15 Jan\nРоссиянинг Сахалин вилоятида 12 январдан буён совуқ циклон кузатилмоқда. Циклон оролга совуқ шамол ва қор бўронларини олиб келган. «Интерфакс» Сахалиндаги қорли об-ҳаво ҳақида фотосуратлар тўпламини эълон қилди.\nАввал Покистонда кучли қор ёғиши оқибатида 20 нафардан зиёд одам ҳалок бўлгани, Токиода қор ёғиши оқибатида 200 дан ортиқ одам жабрлангани, шунингдек, 2021 йил декабрь бошида Москвада ёғган кучли қор 32 йиллик рекордни янгилагани ҳақида хабарлар берилган.\nФарғонадаги улкан байроқ, қорга ботган Сахалин, қайта тикланаётган Қозоғистон. 13 январь суратлари\nФотогалерея: Тарихдаги 10 та энг катта ва хавфли қор кўчкилари\nЯпонияда рекорд даражада кўп қор ёғди (фото ва видео)


16 сентябрь, 2018, 16:30\nSports.uz тахмини: Лаутаро Мартинес Юқорида таъкидлаганимиздек, Аргентинанинг навбатдаги 10-рақам эгаси етакчи яратувчан бўлиши керак.\nОрзу: Пауло Дибала\nМессининг футболкасини эртами-кечми янги меросхўри пайдо бўлиши аниқ. Кўплаб етакчи футболчилар, айниқса Ариел Ортега ва Хуан Роман Рикелме 10-рақамни кийишган. Бироқ чапақай Месси 10-рақам остида ҳужумда мўжизалар кўрсатганини инкор қилиш қийин.\nОмар Сиворидан тортиб Марадона, Мессигача ҳаммаси топ-тоза намунавий футболчилар. Аргентинанинг ҳозирги ва кейинги авлоди бахтига уларда бу либосга муносиб футболчи бор. У ҳам бўлса – Пауло Дибала. “Ювентус” ҳужумчиси сеҳрли яратувчан кучга эга, Мессининг ёш версияси.\nДибалада Мессидан ўзиш учун иқтидор ва ақл етарли. Аргентина бош мураббийи Хорхе Сампаоли Дибалани Мессига тактик жиҳатдан яқинлиги сабаб уни ўйнатмасликка қарор қилди. Икки футболчининг қобилиятларини айни вақтда максимал тарзда ишлатиш жуда қийин деган қарорга келди.\nБироқ Мессисиз таркибда Дибала қироллик қилишга ва жамоани олдинга етаклашга қодир.\nҲақиқат: Серхио Агуэро\nРостини айтганда, Месси АФАдан бироз чалғиган пайтда унинг либосини навбатдаги энг кучли футболчига бериш керак бўлса бу катта эҳтимол билан Серхио Агуэрога берилиши керак. Месси қайтгач Пеп Гвардиола қўли остида анча кучайган Агуэрога эҳтиёж сезилмаслиги ҳам аниқ.\nУ Гонсало Игуаин ва Карлос Тевес каби мунтазам равишда мамлакатнинг тан олинган ҳужумчиси бўлмаган. Энди Агуэро учун нафақат асосий мажбурият юкланиши мумкин, балки ўз дўстининг рақамини вақтинчалик кийиб юбриш бахтига ҳам мушарраф бўлиши мумкин.\nДжокер: Анхел Коррея\nБаъзан футбол сизга кутилмаган совға тайёрлаб қўяди, кўп вақт эса АФА совға тайёрлаб туради. Аргентина Футбол Ассоциацияси яхши сюрпризлардан кўра шокка туширувчи совғалар тайёрлайди. Хўш, нега 10-рақамни бошқа бири олмасин...\nАнхел Коррея ажойиб ҳужумчи. Айнан у Аргентинанинг энг келажаги порлоқ ҳужумчилардан бири сифатида кўрилмоқда. Диего Симеоненинг темир қоидаларида анча пишган ҳужумчи Аргентина афсона бўлишдан ҳали-бери анча узоқ бўлсада, у шунга яқинроқ дея қаралмоқда.\nКоррея супер дриблингга ва яратувчанлик инстинктига эга. Аммо уни ҳимояда ҳам ёрдамлашиши эътиборга молик. Боз устига у муҳим голларни уришни ҳам яхши кўради. У 2018-йилги Олимпиада ўйинларида ушбу либосни кийганди. Ҳаёт совғаларга тўла.\nSports.uz тахмини: Лаутаро Мартинес\nЮқорида таъкидлаганимиздек, Аргентинанинг навбатдаги 10-рақам эгаси етакчи яратувчан бўлиши керак.\nМартинес ҳозирги кунда Аргентинанинг келажаги энг порлоқ футболчиси ҳисобланади. Ажойиб ҳужумчи яқинда “Интер”га кўчиб ўтди ва Европани ўз иқтидори билан забт этишга киришди. У буюкликка қараб кетмоқда, “нерадзуррилар”нинг 10-рақамини олган, нега Аргентинада ҳам шу рақам остида тушмасин?


Ўзбекистон нефть импорти учун Қозоғистондаги қувурдан фойдаланади » Ўзбекистон янгиликлари – Zamin.uz\nЎзбекистон нефть импорти учун Қозоғистондаги қувурдан фойдаланади\n25 март 2017, 13:38\nЎзбекистон ва Қозоғистон нефть импорти учун “Омск-Павлодар-Чимкент” нефть қувуридан фойдаланиш ҳақида келишиб олишди. Бу ҳақда “Ўзбекнефтегаз” миллий холдинг компанияси бошқарув раиси Алишер Султонов маълум қилди, деб хабар бермоқда Кун.уз нашри.\nУнинг таъкидлашича, “Ўзбекнефтегаз” МХК “Казмунайгаз”, “Казтрансгаз” ва “Казтрансойл” компаниялари билан музокара олиб борган.\n“Келишувда эришилган энг муҳим шартнома – бу “Омск-Павлодар-Чимкент” нефть қувуридан бизнинг нефтни қайта ишловчи заводларни хомашё билан таъминлашда ишлатилишига оид”, - дея таъкидлаб ўтган у.\nЎзбекистон Ташқи ишлар вазири Абдулазиз Комиловнинг қайд этишича, Ўзбекистон ва Қозоғистон нефть етказиб бериш бўйича келишувга эришган. “Биз бунинг учун қозоқ биродарларимиздан миннатдормиз”, - дея қўшимча қилиб ўтган у.\nЎзбекистон ТИВ раҳбарининг таъкидлашича, Ўзбекистон ва Қозоғистон бир-бири билан рақобат қилмайди. Унинг қўшимча қилишича, икки давлат иқтисодиёти бир-бирини ўзаро тўлдириб туради.\nШуни таъкидлаб ўтиш жоизки, Ўзбекистон Президенти Шавкат Мирзиёевнинг Қозоғистонга ташрифи доирасида “Ўзбекнефтегаз” МХК ва Қозоғистон энергетика вазирлиги ўртасида нефть ва газ саноати соҳасида ҳамкорлик тўғрисидагида англашув Меморандуми имзоланди.\nҲужжат мамлакатлар ўртасида нефть ва газ саноати соҳасидаги ҳамкорликни мустаҳкамлашга хизмат қилади.\nЯнгиликлар » Ўзбекистон » Ўзбекистон нефть импорти учун Қозоғистондаги қувурдан фойдаланади


Қўқонда чемпионлар муносиб кутиб олинди! / CHAMPIONAT.asia\nҚўқонда чемпионлар муносиб кутиб олинди!\nТеглар : Қўқон-1912Достон ТурсуновАкромжон КомиловОйбек Рустамов\n29 январь куни Қўқон шаҳрида қаҳрамонлар муносиб тарзда кутиб олиндилар. Терма жамоамизнинг ғалабасига Фарғона вилоятининг 8 нафар фарзанди ўзининг муносиб ҳиссаларини қўшдилар. Қўқон шаҳри ва атроф туманларидан кўплаб мухлислар ўзлари севган футболчилар Акромжон Комилов, Ойбек Рустамов ҳамда Достонбек Турсуновларни кутиб олишди.\nКутиб олиш тадбирлари Фарғона вилоятининг чегарасидан бошланди. “Қўқон-1912” футбол клуби вице-президенти , бош директори Бахтиёржон Толипов, футболчиларнинг яқин қариндошлари ҳамда “Қўқон-1912” жамоасининг “Содиқ мухлислар клуби” аъзолари ва бошқа кўплаб юртдошларимиз футболчиларни вилоят чегарасида карнай-сурнай садолари остида олқишлар билан кутиб олдилар. Дастлаб Акромжон Комиловнинг “Малибу”си кўринди. Сўнгра бирин-кетин Ойбек Рустамов ва Достонбек Турсуновлар , президентимиз томонидан совға қилинган “Малибу” автомобилларида етиб келдилар. Айниқса футболчиларнинг ота-оналари бундай манзарани кўриб кўзларини севинч ёшларидан тийиб туролмадилар.\nФутболчилар мухлислар қуршовида Қўқон шаҳри томон йўлга тушишди.\nҚўқон шаҳар ҳокимиятига қарашли мажлислар залида Осиё чемпионларининг мухлислар билан учрашуви бўлиб ўтди. Учрашувда “Қўқон-1912” футбол клуби бош директори Б Толипов сўз олиб футболчиларни “Қўқон-1912” футбол клуби ва барча Қўқонликлар номидан қизғин табрикладилар.\n“Сизлар миллионлаб футболсевар Ўзбекистонликлар юрагидан ўрин олдингиз. Сиз кўрсатган жасорат ўзбек ҳалқининг ҳеч кимдан кам эмаслигидан , ўзбек йигитлари кўп нарсаларга қодир эканлигидан далолат бўлди. Сизлар ўзбек футболининг ҳақиқий қаҳрамонлари бўлдингиз. Биз ишонамиз келажакда сизлар билан жаҳон чемпионатларида албатта иштирок этамиз” –деди Б Толипов.\nУчрашувга йиғилган мухлислар ҳам футболчиларга ўзларининг чексиз миннатдорчиликларини изҳор қилдилар. Ўз навбатида Акромжон Комилов ҳамда Ойбек Рустамовлар ҳам камтарона хизматларини муҳтарам юртбошимиз томонидан юксак эътироф этилганидан жудаям хурсанд эканликларини яширмадилар. Бундай юксак эътирофга муносиб фарзанд бўлиш учун келажакда ҳам тинмай меҳнат қилишга , ватанимиз байроғини жаҳон чемпионатларида ҳам хилпираши йўлида бор куч ғайратларини ишга солишга ваъда бердилар. Учрашув жудаям кўтаринки кайфиятда бўлиб ўтди.\nШундан сўнг футболчилар мухлислар қуршовида ўз уйлари томон йўлга тушдилар. Қўқон шаҳридаги Комиловлар хонадонида Акромжоннинг келиши ҳақиқий байрамга айланиб кетди.\n“Қўқон-1912” аъзоси Ойбек Рустамов яшайдиган Учкўприк туманидаги Олмурод қишлоғида эса ҳақиқий тўй бўлди десак янглишмаймиз.\nКутиб олиш тадбирларидан олинган суратларни кўриб ўзингиз бунга гувоҳ бўлинг.\nДостон Ҳамдамов: "Биз ўз мақсадимиз сари интиляпмиз" 3


Воизлик 54 — Dilkashradio.com\nКелинг хурматли радио тингловчилар, Эсов билан Ёқуб хақидаги хикоямизни давом эттирайлик. Эсов билан Ёқубни орасида катта фарқ борлиги туфайли, уларнинг ўрталарида бўлган муаммолар шунчалик катталашдики, ҳатто Эсов Ёқубни ўлдириман деб қўрқитарди. Шунинг учун Ёқуб ота-онасининг уйини тарк этиб, ўзининг бобоси Иброҳим чиққан Месопотамия ерига қараб йўл олди.\n“Ёқуб Беър-Шева шаҳридан жўнаб, Ҳоронга қараб йўл олди”.Каънондан Месопотамиягача йўл узоқ эди. Шунинг учун Ёқубга тоғларда тунаб қолишига тўғри келарди.\nХудди шундай кунларнинг бирида, “Қуёш ботай деган пайтда у бирон жойга тушиб, тунамоқчи бўлди. Атрофдаги тошлардан бирини олди-да, боши тагига қўйиб ётди”. Агар Ибтидо китобининг 28:11 оятини ўқисангиз айнан анашу юқорида келтириб ўтган оятни ўқишингиз мумкин бўлади. Бир куни Ёқуб ухлаганда, Худованд унга туш берди. Ўша пайтда Худованд одамлар билан баъзида тушлар орқали гаплашиб турарди. Ҳозир эса, Унинг Каломи поёнига етқазилганда У бизга Муқаддас Китоб орқали гапиради. “У ухлар экан, тушида тик турган нарвонни кўрди.\nНарвоннинг бир учи ерга, бир учи осмонга тегиб турар, Худонинг фаришталари эса ундан чиқиб тушаётган эдилар” Ибтидо 28:12. Ушбу туш орқали Худованд, келаётган Халоскор одам билан Худо орасидаги жарликни бирлаштиришни кўрсатарди. Фақат Худованд, биз Уни олдига боришимиз учун бизга йўлни тайёрлай олади. Худони мамнун қилиш учун одам кўп ҳайрли ишларни қиладиган бўлса-да, барча унинг ҳаракатлари гуноҳи туфайли пайдо бўлган жарликни барибир бирлаштиролмайди. Бу, бошида Одам Ато билан Момо Ҳаво Худо билан бир бўлганини бизга эслатади.\nХудованд улар билан бирга юрарди. Улар Худонинг дўстлари эди. Бироқ улар Унга қулоқ солмаганда, ўзлари ва уларнинг барча авлодлари, шу жумладан сиз ва мен, Худодан ажралдик. Нарвон ёки бошқача айтадиган бўлсак Худога олиб борадиган йўл олиб ташланди. Агар Худованд, одамлар Уни олдига қайтиб боришлари ва У билан мулоқотда бўлишлари учун йўл яратмаганида, бошқа йўл йўқ эди.\nХудованд, шайтонни барбод қиладиган ва Худо билан одамни орасида дўстликни тиклайдиган Халоскорни ваъда қилган. Халоскор, Ёқуб тушида кўрган нарвон сингари бўлади. Халоскор орқали одамлар яна Худо билан бирга бўлоладилар.\nБарча итоатсизликка қарамай, Худованд Халоскор юборишни режалаштирди, қайсики Худо билан одам яна дўст бўлишлари учун имконият яратиб берадиган.\nЁқуб биз сингари гуноҳкор эди. Худованд, Уни олдига бориш учун фақат битта йўл борлигини унга кўрсатди. Худованд яна, марҳамат фақат Худодан келишини ва Ёқуб тўлиқ Унга ишонишни унга кўрсатар эди. Худованд бизни қабул қилиши учун биз ҳеч нарса қилолмаслигимизни, Ёқуб ва биз билишимизни Худо хоҳларди.\n“Худованднинг Ўзи ҳам нарвоннинг устида турганича, шундай гапирди: Мен – Худованд, отанг Иброҳимнинг ва Исҳоқнинг Худосиман. Сен ётган ерни Мен сенга ва зурриётинга бераман. Сенинг зурриётинг ернинг қумидек кўп бўлади.


Бахтиёр Давлатовни хотирлаб / CHAMPIONAT.asia\nБахтиёр Давлатовни хотирлаб\n20 авг 12:05\nМен янгиерлик Бахтиёр Давлатовнинг ўйинларини кўрган эмасман. Фақат ўз даврининг энг яхши тўпурар ҳужумчиларидан бири бўлганини биламан холос.\n“Машъал” футбол клубига энди ишга кирган кезларим Бахтиёр ака аллақачон футболчилик фаолиятини тугатиб, “Машъал”нинг Тошкентдаги маъмури сифатида фаолият юритиб келаётганди. Шу-шу Муборакда иш бошлаганимдан сўнг Бахтиёр Давлатов билан танишдим.\nБахтиёр ака ҳаётда анча очиқкўнгил, софдил одам эди. У киши орамиздан анча эрта кетди. Ҳаёт бўлганида 44 ёшни қарши олган бўларди. У кишининг енгил машинасида бир-икки марта Янгиерга бориб келганимизни жуда яхши эслайман. Йўл бўйи фақат футбол ҳақида гаплашиб кетардик. Бахтиёр ака футболни жуда яхши тушунар, мулоҳазалари ҳам анча ўткир эди. Ўзи ҳам ҳужумчи бўлгани учун бўлса керак, ҳозирги ҳужумчилардан жуда кўп нолирди. Олий лигамизда ҳар ўйинда гол урадиган ҳужумчилар камайиб кетди дерди.\nБахтиёр ака машинани тез ҳайдашни яхши кўрарди. Радар бўлмаган жойларда “Epica”ни учириб кетарди. Ахир ўзи ҳам тезкор ҳужумчи бўлган экан-да. Бахтиёр Давлатовнинг вафот этганини эшитиб тўғриси карахт аҳволга тушиб қолдим. Тўғри, унинг соғлиги безовта қилаётгани ҳақида эшитгандим. Бундан икки-уч йилча олдин операция ҳам бўлганди. Бахтиёр ака ўша операциядан кейин анча эҳтиёткор бўлиб қолганди. Режимга қаттиқ амал қиларди. Бундай ўйлаб қарасам, у киши билан охирги бор кўришганимизга ҳам анча бўлибди.\nЎз даврининг ёрқин ҳужумчиларидан бири Бахтиёр Давлатов энди орамизда йўқ. Тўпурар ҳужумчи жуда кўпчилик билан яқин муносабатда эди. Айниқса, “Машъал” футбол мактабида болалар мураббийи бўлиб ишлаётган Вали Келдиев билан жуда қалин алоқада эди. Барча Давлатовлар сингари Бахтиёр ака ҳам бошқаларни ҳурмат қиладиган инсон эди. Ўтган йилнинг ёзида “Машъал” Тошкентда “Металлург” билан ўртоқлик учрашуви ўтказганди. Фотоархивимга қараб қуйидаги суратни топиб олдим. Ўша ўйинни кўриш учун Бахтиёр Давлатов ҳам келган экан. Ҳаёт – нақадар бешафқат, Сиз суратда кўриб турган Шамил Толипов билан Бахтиёр Давлатов (сариқ формада) яқин-яқингача орамизда эдилар. Афсуски, улар энди йўқ. Жойлари жаннатда бўлсин.


«Москва кўз ёшларга ишонмайди». Россия пойтахтида нималар бўлмоқда? (фото, видео) » Ўзбекистон янгиликлари – Zamin.uz\n«Москва кўз ёшларга ишонмайди». Россия пойтахтида нималар бўлмоқда? (фото, видео)\n29 июль 2019, 11:05\nРоссия ҳукумати учун Москва шаҳар кенгаши депутатлари сайловини ўтказиш қимматга тушмоқда. Шанба куни юз берган ҳодисалар тўлқинида мингга яқин киши қўлга олингани айтилмоқда. Унда қон тўкилди, акция иштирокчилари ва давлат органи вакиллари калтакланди. Бу нега юз берди? Ундан ҳам асосий савол: бу яна юз берадими?\nТоки ҳукумат тизимли уюшмаган мухолифатнинг сайловда иштирок этиш имконияти йўққа чиқараркан, бу яна давом этиши мумкин.\nШаҳар кенгаши депутатлиги учун ўтган сайлов атрофидаги инқироз кутилгандек ривожланмоқда. Негаки, сайловни ўтказишга масъул комиссия уюшмаган мухолифат вакиллари, хусусан мустақил номзодлар сиёсий пойгада иштирок этишини ёқламади. Комиссия турли важлар, жумладан номзодни қўллаб-қувватловчилар имзоси тўпланган варақларга путур етганини айтди. Ҳақиқий имзолар сохта, деб топилган вазиятлар ҳам кузатилди. Ваҳоланки, буларга ойдинлик киритувчи экспертиза хулосаси шаффоф бўлмагани иддао қилинди.\nТарафкашлар 20 июль куни рухсат этилган митингни ташкил этди. Рўйхатга олинмаган номзодлар ва овоз берувчилар учрашувига расмий ҳокимият жим қараб турмади. Мухолифат етакчилари қўноқларида тунги тинтувлар бошланди, намойишкорона халқни қўрқитиш усули танланди. Шанба куни яна митинг старт олди ва қўлга олишлар давом этди. Тергов қўмитаси камдан-кам қўлланган жиноят кодексининг бир моддасига мурожаат қилди: қўлга олинганларнинг айримлари сайлов комиссияси ишига босим ўтказишга уриниш билан айбланди.\nҲукумат танлаган позиция аввалдан маълум эди: шаҳар мэрияси жойлашган Тверская кўчасида кафе, кўнгилочар ва савдо марказларни вақтинча ёпишни сўради. Россия Ички ишлар вазирлиги ўша куни кўчага 3,5 мингдан ортиқ одам тўпланганини маълум қилди. Мухолифат кўча акциясида иштирок этганлар сонини 10 мингга яқин бўлганини айтди. Хуллас, ҳукумат позицияси а) етакчиларни оммадан ажратиб олиб, б) протест иштирокчиларини мэрияга яқинлаштирмаслик, в) акцияда қаттиқ қаршилик кўрсатган, гиперфаол иштирокчилар ҳамда шубҳали шахсларни қўлга олишдан иборат эди. Аслида, бу — протестларни бошқариш назарияси.\nРасмийлар қўйилган вазифани қисман уддалади: шаҳар ички ишлар бошқармаси 1373 кишини қўлга олди, акция иштирокчилари тарқоқлашди. Шунга қарамай, акция ярим тунгача давом этди, иштирокчилар шиорларни тез ўзгартириб, ҳукумат, юқори раҳбариятни ҳам қоралаб чиқди. Рўйхатга олинмаган номзодлардан бири Илья Яшин эса янги акция ўтказиш муддатини белгилади. Унга кўра, сайлов комиссияси апелляция мурожаатини кўриб чиқиши билан, 3 август куни акция бошланади.\nШерга айланган халқ\nФото: KIRILL KUDRYAVTSEV / BBC\nШанба митинги бир масалага ойдинлик киритди: ҳукумат рўйхатга олинмаган номзодлар масаласини қайта кўриб чиқмайди, ён бериш ният йўқ. Ҳар қандай қаршилик ва норозилик эса куч билан босилади. Москваликлар рўйхатга олинмаган номзодлар билан учрашуви енгил митинглар учун эвфемизм бўлмаслиги исботланди. Акцияни тезкор ёритишга ҳаракат қилган «Дождь» телеканали студиясига полициянинг бостириб кириши эса «сайлов комиссияси фаолиятига босим ўтказиш» айби ҳали кўпчилик гарданида эканлигидан дарак берарди.\nМухолифатнинг сайловга қўйилмаслиги, уларнинг легитимлигини йўққа чиқариб, ҳукумат позициясидан ташқари фикрловчи ҳар ким бир шахснинг радикаллашувига олиб келади. Айни пайтда сайловда иштирок этиш механизми қонунчилик нуқтаи назаридан қайта кўриб чиқилиши, имзоларни тўплаш усули ўзгартирилиши керак.\nЎсиб борувчи протестлар\nАйрим давлатларда сайловлар имитацион кечади. Шунга қарамай, ўзгаришларни талаб қилаётган мухолифат вакиллари сайловлар орқали кенгаш қарорларига таъсир ўтказиб, иш фаолиятга янгилик олиб кирмоқчи.\nЯнгиликлар » Дунё » «Москва кўз ёшларга ишонмайди». Россия пойтахтида нималар бўлмоқда? (фото, видео)\n00:08 Москвадаги митингда 300га яқин киши ушланди\n11:53 Украина президентлигига номзод сифатида 51 киши ҳужжат топширди\n11:47 Москва, «Большая Полянка», Ислом Каримов ҳайкали…


Ўзбекистон Россиядан қирувчи самолёт ва ҳарбий вертолётларни сотиб олади — Minbar\n8 июл 14:52 1 дақиқада ўқийсиз Янгиликлар\nРоссия икки йил ичида Ўзбекистонга 12 та Ми-35М ҳарбий-транспорт вертолётини етказиб беради. Шунингдек, Россиянинг Су-30СМ кўп функцияли қирувчи самолётлари ва уларга ўқ-дорини сотиб олиш ҳам режалаштирилган. Бу ҳақда РИА Новости хабардор манбасига асосланиб хабар берди.\n"Тўртта Ми-35М вертолёти 2019 йилнинг тўртинчи чорагида, саккизтаси эса 2020 йили етказилади", – деган агентлик манбаси.\nРоссия ҳарбий-техник ҳамкорлик федерал хизматидан маълум қилишларича, вертолётлар ва уларнинг жиҳозлари Ўзбекистон ҳукуматига 2017 йили берилган экспорт кредити доирасида етказилади.\nВертолётлар етказиб бериш бўйича шартнома имзолангани ҳақида 2018 йили хабар тарқалган эди. Ўшанда техникаларнинг аниқ сони айтилмаган.\nМи-35М ҳарбий-транспорт вертолёти қуруқликдаги қўшинларнинг зирҳли техникаси ва замбаракларини йўқ қилишга мўлжалланган. У юқори аниқликдаги замонавий қуроллар билан жиҳозланган бўлиб, жанговар топшириқларни ҳамма вақт ҳар қандай об-ҳавода бажаришга қодир.\nСўнгги йилларда Ўзбекистон Россия ҳарбий-индустриал комплексининг йирик мижозига айланмоқда. Аввалроқ Ўзбекистон Россиядан махсус жиҳозланган ўнлаб ВПК-233136 «Тигр» машиналари, "Тайфун-К" 4х4 минадан ва пистирмадан ҳимояланган зирҳли автомобилларини сотиб олган. Шунингдек, ўзбек ҳарбийлари БТР-82А бронетранспортерларига буюртма берган.\nвертолёт ҳарбий техника\n4 июл 09:42 4 дақиқада ўқийсиз\nҚозоғистонда вертолёт қулаб тушди: 13 киши ҳалок бўлди\n27 мар 23:05 1 дақиқада ўқийсиз


Самарқандда «свет» ва сув бўйича қандай ишлар режалаштирилгани айтилди\nСамарқанд вилоятида сўнгги 5 йилда электр энергия истеъмоли бир ярим баробарга ошгани боис, унинг таъминотини яхшилаш бўйича алоҳида дастур қабул қилинади. Бу ҳақда Шавкат Мирзиёев маълум қилди.\nКелгуси беш йилда марказлашган тоза ичимлик суви билан таъминлаш даражаси 64 фоиздан 84 фоизга, оқова сув тизими 12 фоиздан 35 фоизга етказилади. Хусусан, Каттақўрғон шаҳри ичимлик ва оқова сув тизимларини яхшилаш мақсадида 66 миллион долларлик лойиҳа амалга оширилиб, ичимлик сув таъминоти билан тўлиқ қамраб олинади. Илгари ичимлик суви етиб бормаган Каттақўрғон, Иштихон, Пастдарғом, Нуробод, Нарпай, Жомбой, Оқдарё ва Тойлоқдаги 177 та маҳалланинг 680 минг аҳолиси тоза ичимлик суви билан тўлиқ таъминланади.


Samsung Galaxy S7 Edge 16 соат сувда қолиши мумкин\n16:54 / 06.04.2016\nЖанубий Кореянинг Samsung компанияси Galaxy S7 ва Galaxy S7 Edge телефонларини сувга чидамли қилиб ишлаб чиқармоқда.\nБулардан аввалги Samsung моделларида бу хусусият йўқ эди. Янги телефонлар эса, IP68 халқаро стандартига жавоб беради. Ушбу меъёрга кўра, электрон қурилма 1 метрдан чуқур сув ҳавзасига 30 дақиқадан кўпроқ вақтга туширилганда ҳам ишлашда давом этиши керак.\nUnbox Therapy ресурси ходимлари ушбу мобил қурилмаларнинг имкониятини текшириб кўришга аҳд қилишди. Улар қайд этган натижа эса ҳайратланарли бўлди: Galaxy S7 Edge сув ичида 16 соат 36 дақиқагача ҳеч қандай узилишсиз ишлашда давом этган.\nҚайд этиш жоизки, сув тубида босим ошиши, аслида смартфонни ишдан ҳам чиқариши мумкин.\nSamsung компанияси ўз навбатида Galaxy S7 ва Galaxy S7 Edge телефонлари сув ичида 1,5 метр чуқурликда 30 дақиқа давомида ишлашига кафолат беради.


Сунъий интеллект беморни саратондан халос этди\n22:20 / 08.08.2016\nЯпонияда IBM компанияси муҳандислари томонидан яратилган компьютер "онги" беморда лейкемиянинг камёб турини аниқлаб, унинг ҳаётини сақлаб қолишга ёрдам берди. Бир неча ой аввал 60 ёшли аёлга нотўғри ташхис қўйилган, бироқ сунъий интеллект деярли 10 дақиқада ҳалокат билан тугаши мумкин бўлган хатони тўғирлашга муваффақ бўлган.\nWatson суперкомпьютери беморга аниқ ташхис қўйиб, унинг генетик кўрсаткичларини бошқа маълумотлар билан таққослаш ҳамда даволаш муолажаларини белгилаши учун айнан шунча вақт талаб қилинди. NDTV телеканалининг хабар беришича, бундан аввал Watson бошқа бир мижозда ҳам камёб онкологик касалликни аниқлаган.\nДастлаб Токио университети қошидаги Тиббиёт фанлари институти олимлари аёлга ўткир миелоид лейкемия ташхисини қўйишди. Саратонга қарши турли дори воситалари билан даволаш ҳеч қандай натижа бермаганидан кейин шифокорлар IBM'га ёрдам сўраб мурожаат қилишга қарор қилишди.\nБир неча йилдирки, Watson касалликларга ташхис қўйиш билан шуғулланади. Бугунги кунда даволаш йўлини танлаш учун шифокорларга бир неча ҳафтадан бир ойгача вақт кетмоқда. Суперкомпьютер эса бир неча дақиқа ичида аниқ натижани кўрсатади.\n"Онг" жуда кўплаб илмий журналлар ва клиник синовлар маълумотларига кира олади. Суперкомпьютер шу тариқа инсониятнинг онкологик касалликларни даволаш соҳасидаги барча билимларини жамлаб, ҳаттоки ўлим ёқасидаги кишиларнинг ҳаётини сақлаб қолиши мумкин.\nWatson 2011 йилда Jeopardy телевикторинасида америкалик билимдонлар устидан қозонган ғалабасидан кейин танилиб кетди. IBM олимлари мазкур тизимни ишлаб чиқаришга тўрт йилдан ортиқ вақт сарфлашган. Суперкомпьютер бир сонияда тахминан 80 триллион операцияни бажаришга қодир. Watson процессори 2 800 ядрода ишлайди, унинг оператив хотираси эса 16 терабайтдан иборат.\nIBM саратон суперкомпьютер сунъий интеллект бемор


АҚШ Геологик разведка бошқармаси эълон қилган ҳисоботга кўра¸ ўтган йили Ўзбекистонда 102 тонна олтин қазиб олинган ва мамлакат дунëдаги энг йирик олтин қазиб олувчилар рўйхатида 7-ўринга кўтарилган. Ўзбекистон ўтган йили жорий бозор нархида4 миллиард АҚШ долларлик олтин қазиб олган ва бу мамлакат йиллик бюджетининг қарийб тўртдан бирига тенгдир.\nАҚШ геологлари эълон қилган сўнгги рақамларга кўра¸ 2014 йилда Ўзбекистонда олтин қазиб олиш 2013 йилга нисбатан 4.1 фоизга ошган ва 102 тоннани ташкил этган.\nБунча олтин билан Ўзбекистон дунëдаги олтинсотар давлатлар ўнлигида 8-ўриндан бир поғонага баландлаган.\nМутахассислар ҳисобича¸ 102 тонна олтин қиммати бугунги бозор нархида 4 миллиард АҚШ долларига тенгдир.\nАйни пайтда¸ ўтган йилнинг августида Ўзбекистон Швейцарияга олтин сотиш бўйича етакчи мамлакатлар - АҚШ, Россия ва Чилини ортда қолдириб, дунёда биринчиликка чиққан эди.\nГерманияда чиқадиган Gold Reporter нашри Швейцарияга 2014 йил август ойида жами 126 тонна 25 килограмм олтин импорт қилингани, шунинг 12 фоизи Ўзбекистон ҳиссасига тўғри келгани ҳақида ëзган эди.\nЎзбекистон Швейцарияга экспорт қилган 21 тонна 536 килограмлик олтин ўша пайтда қарийб 848 миллион швейцария франкига баҳоланган эди.\nGold Reporter нашри бош муҳаррири Юрген Фрохлих Озодлик билан суҳбатда мазкур ҳисобот Швейцария божхона хизматидан олинган маълумотларга асосланганини билдирган эди:\n- Ўзбекистон олтин қазиб олувчи дунёдаги етакчи мамлакатлардан бири. Кўраётганимиздек, 2014 йил августида бу мамлакат Швейцарияга энг кўп олтин экспорт қилган мамлакат бўлди.\nБу олтин Швейцариядаги фабрикаларда қайта ишланиб, сертификатланади. Дунёда қазиб олинадиган олтиннинг 70 фоизи Швейцарияда қайта ишланади. Айрим мамлакатлар олтинни Швейцария фабрикаларида сертификатлаб, қайтариб олади. Айримлари Швейцария орқали учинчи мамлакатларга сотади ёки Швейцариядаги банкларда сақлайди. Ўзбекистон олтинни Швейцариядаги қайси фабрикага юборгани ва бу олтин у ердан қаерга юборилади - буни билмаймиз. Балки қайтариб олиши мумкин, балки Швейцариянинг ўзида сақлаши мумкин, деган эди Gold Reporter нашри бош муҳаррири Юрген Фрохлих.\nЎзбекистон олтинлари қаерга ва қандай сарфланади?\nЎзбекистон Молия вазирлигининг собиқ масъулларидан бири Сапарбой Жубаевнинг Озодликка айтишича¸ мамлакатда қазиб олинаëтган олтиннинг эгаси ҳукумат¸ аниқроғи Молия вазирлиги ва Марказий банк бўлиб¸ қанча олтинни қаерда сақлашдан уни нималарга сарфлаш масаласини кичик бир гуруҳ расмийлар ҳал қилади:\n-Марказий банкнинг олтин-валюта резерви бор. Халқаро валюта жамғармасининг талаби бўйича¸ ҳар бир мамлакат Марказий банки қандайдир резервни ушлаб туриши керак. Бу резервнинг¸ одатда¸ 10-15 фоизи соф олтинда ушланади. Булар слитка¸ қуйма олтин шаклида сақланади. Бу слиткаларни улар Швейцарияда сақлайдими ëки Ротшилд банкида¸ буни ўзлари ҳал қилади. Кейин¸ Марказий банк ҳар хил олтин тангаларни ҳам зарб қилади ва Навоий ва Олмалиқ олтин комбинатлари қанчадир олтинни ҳукуматбелгилаган баҳода банкка сотишга мажбур. Олтиннинг қолган қисми¸ экспорт қилинади ва ундан келадиган валюта тушуми яна Молия вазирлиги ҳисобига тушади¸ дейди мутахассис.\nЎзбекистонда ишлаб чиқарилаëтган олтиннинг қанча қисми кимга қайси нархда сотилади¸ бунга оид маълумотлар жамоатчиликка маълум эмас.\nАҚШ Марказий Разведка бошқармаси ҳисоб-китобича¸ Ўзбекистоннинг йиллик бюджети ўтган йили 18 миллиард АҚШ долларига тенг деб чамаланган. Бундан эса биргина олтиндан келадиган кирим бюджетнинг қарийб тўртдан бирини қоплашини тахмин қилиш мумкин.\nКимнинг қанча олтини бор?\n2014 йили жаҳон бўйлаб жами 2860 тонна олтин қазиб олинган ва бу 2013 йилга нисбатан 60 тонна кўпдир.\nДунëнинг олтин қазиб олувчиларининг биринчи бешлигига Хитой(430 тонна), Австралия (265 тонна), Россия (230 тонна), АҚШ ва Перу киради.\nЎзбекистон ҳукумати мамлакатда қанча олтин қазиб олинаëтганига оид маълумотни қаттиқ сир тутади ва уни на ўз халқи ва на халқаро ташкилотларга очиқламайди.\nХориж геологик разведка мутахассислари тахминича¸ 2013 йилда Ўзбекистонда 98 тонна¸ 2012 йили эса 90 тонна олтин қазиб олинган.\nЭкспертлар тахминича¸ Ўзбекистон олтин заҳираларининг катталиги бўйича дунëда 4-ўринда туради.\nЎзбекистонда олтин асосан Навоий ва Олмалиқдаги конлардан қазиб олинмоқда.\n2011 йили Ўзбекистонда 63 та олтин кони аниқланган ва кейинги йиллардаги геологик разведка маълумотларига оид маълумот йўқ.\nЎзбекистонда аниқланган олтин конларида мавжудлиги тасдиқланган заҳира¸ мутахассисларга кўра¸ камида 2500 тоннани ташкил этади.